وۆردپرێس - ویکیپیدیا، ئینسایکڵۆپیدیای ئازاد\nوۆردپرێس (wordpress) یەکێک لە بەناوبانگترین نەرمەکاڵاکانی دروستکردنی بڵاگ و ماڵپەڕە کە بە زمانی پی ئێچ پی داڕێژراوە. یەکەمین وەشانی وۆردپرێس لە ساڵی ٢٠٠٣ بڵاوکرایەوە و دواترین وەشانیش تا ئێستا وەشانی ٢.٨.٤ ـە کە لە ١٢ی ئابی ٢٠٠٩ وەشێندرا. وۆردپرێس لەژێر مافی GNU/GPL٢ ـدا وەشێندراوە.\nپەڕەی سەرەتا لە بەڕێوبەرایەتی وۆردپرێس\n١ وۆردپرێس بە کوردی\n٢.١ سادە بوون\n٢.٢ بگۆڕ بوون\n٢.٣ ئامرازەکانی بڵاوکردنەوە\n٢.٤ بەڕێوەبەری بەکارهێنەر\n٢.٥ بەڕێوەبەری مێدیا\n٢.٦ 'ستانداردی تەواو'\n٢.٧ درووست کراو لە لێدوانەکان\n٢.٨ پاشینەسازی متۆڕەکانی گەڕان\n٢.٩ چەند زمانە\n٢.١٠ ئاسانی لە دامەزراندن و بەڕۆژکردنەوە\n٢.١٢ دراوەی خۆت\n٢.١٤ سیستەمی ڕووکاری ئاسان\n٢.١٥ مەکۆی پاڵپشتی\n٢.١٦ بەشداری کردن\n٣ خەڵاتەکانی وۆردپرێس\n٤ کارکردن لەگەڵ ئایفۆن و ئایپاد\n٥ زانیاری زۆرتر\nوۆردپرێس بە کوردیدەستکاری\nوۆردپرێس کراوەتە کوردی لە لایەن چاوگ ـەوە ھەر لەوێش پاڵپشتی وۆردپرێس دەکرێت بە زمانی کوردی (سۆرانی).\nوۆردپرێس سیستەمێکی بەڕێوەبەری ناوەڕۆک (CMS) بۆ ماڵپەڕەکان و بلۆگەکانە، وۆردپرێس بۆ ساز کردنی بابەتی فێرکاری، کۆمپانیای و… و هەروەها ساز کردنی تۆڕی کۆمەڵایەتی بە یارمەتی پلاگینی بەهێزی بادی پرێس و هەر وەها سازکردنی مەکۆ بە بی بی پرێس بەکاردەهێنرێت. وۆردپرێس بە زمانی PHP سازکراوە و لە لایەن MySql پشتیوانی لێ دەکرێت. وۆرپرێس سیستەمێکی بەلاش و هەروەها سەرچاوەکراوە. وۆردپرێس ئیدامەی پڕۆژەی ناسەرکەوتوانەی b2 بوو. نێوی وۆردپرێس کریستیان ئێس لێک هەڤاڵێکی بەڕێوەبەری وۆردپرێس (مەت مولنوگ) پێشنیاری کرد و لەو ڕۆژەوە وۆردپرێس بە خێرای دەستی بە بەهێز بوون کرد و تا ئێستا یەکەێک لە بەناوبانگترین و باشترین سیستەمی بەڕێوەبری ناوەڕۆکە. لە ئۆکتۆبری ساڵی ٢٠٠٤ کۆمپانیای CNET مولنوگ بۆ ئەوەی کە لە سەر وۆردپرێس ئیش بکات و بۆ سازکردنی وێبلاگێکی نوێ یارمەتیان بدات دادەمەزرێنن. لە دێسمەبەری ٢٠٠٤ مولنوگ بی بی پرێسی لە کاتی پشوودان لە چەن رۆژدا دەنوسێت. لە فێوریە ٢٠٠٥، وەشانی ١،٥ وۆردپرێس بە ناوی Strayhorn درووست کرا. ئەم وەشانە زیاتر لە ٩٠٠ هەزار جار دابەزێندرا. مولنوگ لە ئۆکتۆبری ٢٠٠٥ لە تیمی CNET جیا بوو و پاشان چەن ڕۆژ سیستەمی Akismetی ناساند. ئەم سیستەمە بۆ بەرگری کردن لە سپام درووست کرا. لەنۆڤەمبەری ٢٠٠٥ بەشداری کردن لە پڕۆژەکانی وۆردپرێس لە حاڵەتی بانگهێشت کردن هاتەدەرەوە و بۆ هەموو خەڵک ئازاد کرا. لە دێسەمبەری ٢٠٠٥، مولنوگ Automatticی ناساند. ئەمە سرویسێک بوو کە خزموتگوزاری پشتیوانی لە وێبلۆگی دەکرد و نەرمەکاڵای دژی سپامی درووست ئەکرد. ئێستا بە وتەی ئاماری Comscore ماڵپەڕی Automattic مانگانە زیاتر لە ١٠٠ ملیۆن بینەر و لەبەین ٢٥ ماڵپەڕێ گەورەی جیهانە. لە مارسی ٢٠٠٧، گۆڤاری بەناوبانگی PC World. مولنوگ بە ٥٠ کەسی گرینگ لەدنیا ئینتێرنت دەناسێنێت، کە مولنوگ لە دەرەجەی شانزەهەم دایە. وۆردپرێسی کوردی لە لایەن تیمی چاوگەوە کراوە بە کوردی و پاڵپشتی لێ دەکرێت.\nقسەیێک ئەڵێت کە وێنەیێک دەتوانێت وتەبێژی هەزاران وشە بێت، هەر بۆیە دەبێت لە ماڵپەڕێک دا لە وێنە کەڵک وەربگرین، لە پەنێلی وۆردپرێس دەتوانن بە سادەیی وێنە ئاپلۆد بکەن و لە ناو بابەتەکانتان دا بڵاوی بکەنەوە، جیا لە وێنە ئەتوانن لە چەندین جۆر مێدیای دیکە کەڵک وەرگرن وەکوو ڤیدیۆ، دەنگ، PDF و هتد.\nوۆردپرێس سیستەمێکی بەرێوەبەری ناوەڕۆکە کە بەپێی ستانداردەکانی W3C درووست کراوە و لەگەڵ زیاتری وێبگەڕەکانی ئەمڕۆ دا ئەخوێنێتەوە و بێ کێشە کار ئەکات، وۆردپرێس بە یارمەتی بەڕۆژبوونەوەکانی ئەتوانێت ماڵپەڕەکەتان بۆ ستانداردەکانی داهاتووش ئامادە بکات.\nدرووست کراو لە لێدوانەکاندەستکاری\nوۆردپرێس وەکوو خانووی ئێوە وایە، هەر کەسێکیش ئەتوانێت سەردانی خانووەکەتان بکات و لێدوانێک لەسەری بنووسێت (هەڵبەت ئەگەر حەز بکەن) هر بۆیە بەم تایبەتمەندیە ئێوە ئەتوانن ماڵپەڕەکەتان بکەن بە مەکۆیێک کە هەر کەسێک دەتوانێت لێدوانی خۆی دەربڕێت. فۆڕمی کۆمێنت لە وۆردپرێس هەندێک تایبەتمەندی زیرەکانە بە بەکارهێنەر ئەدات کە دەتوانن کەڵکی لێ وەربگرن.\nپاشینەسازی متۆڕەکانی گەڕاندەستکاری\nوۆردپرێس بەشێوازیێکی بنەڕەتی بۆ متۆڕەکانی گەڕان پاشینەسازی بوە، یانی ئەتوانێت ماڵپەڕەکەی ئێوە بە متۆڕەکانی گەڕان وەکوو Google ، Bing و هتد ئاشەنا بکات، هەر وەها هەژمارێکی زۆر پێوەکراوە بۆ باشکردنی SEO درووست کراوە کە دەتوانن لەوانە کەڵک وەربگرن.\nوۆردپرێس سیستەمێکی سەرچاوەکراوەیە و دەتوانرێت لەلایەن خەڵکەوە گەشەی پێ بردرێت هەر بۆیە تاکوو ئێستە وۆردپرێس بە 70 زمانی جۆراوجۆر وەرگێڕاوەتۆ. (لە تیمی چاوگ و هەر وەها کاک سیامەند نەریمان بۆ وەرگێڕانی وۆردپرێس بە کوردی زۆر سپاس دەکەم.) ماڵپەڕی Wordpress.org سیستەمێکی بۆ وەرگێڕان دابین کردە کە دەتوانن بە ئاسانی کەڵکی لێ وەربگرن.\nئاسانی لە دامەزراندن و بەڕۆژکردنەوەدەستکاری\nئەمە تایبەتمەندیێکی گرینگە کە بوەتە هۆی بەناوبانگ بوونی وۆردپرێس، ئەگەر ئێوە لە هۆستێکی ستاندارد کەڵک وەربگرن بە چەن کرتە دەتوانن وۆردپرێس بەشێوازی خۆکارانە دامەزرینن، هەر وەها ئەگەر دەستڕەسیێکی سادەتان بە FTP و بنکەی دراوە ببێ دەتوانن بە ئاسانی وۆردپرێس دامەزرێنن.\nزۆرجار کە سیستەمێکی بەڕێوەبەری ناوەڕۆک بەکار دەهێنن ڕەنگە لە کار کردن پیێ پەشیمان بوێتن هەر بۆیە دەتانەوێت بێ ئەوەی کە بابەتەکانتان لەبەین بچێت لەسیستەمێکەوە بۆ سیستەمێکی دیکە بچن، وۆردپرێس ئەم تایبەتمەندیەتان بۆ ساز دەکات و دەتوانن کەڵکی لێ وەربگرن. هەر وەها ئەگەر بتانەوێت کە هۆستەکەتان بگۆڕن دەتوانن لەم حاڵەتە کەڵک وەربگرن.\nپارێزگاری کردن لە دراوەکان بابەتێکی زۆر گرینگە، هەر بۆیە وۆردپرێس سیستەمێکتان بۆ درووست ئەکات کە دراوەکانتان پارێزراو بێت و هەر وەها هەر کەسێک ناتوانێت بەڕێوەبەری دراوەکان لەدەست بگرێت.\nوۆردپرێس سیستەمێکی تەواو سەرچاوەکراو و هەر وەها لەژێر لاینسێسی GPL بڵاو کراوەتۆ هەر بۆیە ئەتوانن هەر جۆر حەزتان لێیە لە وۆردپرێس کەڵک وەرگرن.\nسیستەمی ڕووکاری ئاساندەستکاری\nقەزیە ئەوەیە کە ئێمە ئەتوانین تەنیا بە چەن کرتە، نەخشی گشتی ماڵپەڕێک بگۆڕین، هەر بۆیە وۆردپرێس سیستەمێکی سادەیە بۆ ئەم کارە، ئەتوانن لەبەین هەزاران ڕووکاری بەلاش و پارەی هەڵبژاردن بکەن و کەڵکیان لێ وەربگرن.\nزۆر جار پێش دێت کە لەگەڵ سیستەمێک کێشەتان ئەبێت، مەکۆکانی پاڵپشتی وۆردپرێس ئەتوانن خێراترین ڕێگا بن بۆ پەیدا کردنی ڕێگاحەلی کێشەکان. لە ڕێگای ئەم مەکۆگەلە دەتوانن فێری وۆردپرێس، تابێع، ڕووکار و هتد ببن.\nبۆ گەشەدان بە وۆردپرێس هەر کات حەزت کرد ئەتوانن بەشداری بکەن، پڵاگێکی نوێ ساز بکەن، ڕووکارێکی جوان درووست بکەن، یارمەتی بۆ وەرگێڕانەکان بدەن و هەزار و یەک کاری دیکە!\n٢٠٠٧ خەڵاتی گورزەی CMS لە سەرچاوەکراوەدا\n٢٠٠٩ خەڵاتی باشترین CMS لە سەرچاوەکراوەدا\nکارکردن لەگەڵ ئایفۆن و ئایپاددەستکاری\nلە تەموزی ساڵی ٢٠٠٨ لەگەڵ دەستپێکردنی App Store لە لایەن کۆمپانیای ئەپڵ ەوە . Wordpress app بڵاو کرایەوە کە کار لەگەڵ ئایفۆن و ئایپاد دەکات , کە هەندێک لە تایبەتمەندیەکانی لە تایبەتمەندیەکانی پانێڵێ بەڕێوەبەرێتی وۆردپرێس دەچوو ، وە ئەم جۆرە لەگەڵ Wordpress.com و هەندێ بڵاگی Wordpress.com کار دەکات.\n١. مەکۆی وۆردپرێس بە کوردی\n٢. مەکۆی وۆردپرێس بە کوردی - مەکۆکانی وێبچن\n٣. ماڵپەڕی فەرمی وۆردپرێس بە کوردی\nوەرگیراو لە «https://ckb.wikipedia.org/w/index.php?title=وۆردپرێس&oldid=703466»\nدواجار لە ١٢:٠٦ی ٢٣ی تەممووزی ٢٠٢٠ دەستکاری کراوە\nئەم پەڕەیە دواجار لە ١٢:٠٦ی ٢٣ی تەممووزی ٢٠٢٠ نوێ کراوەتەوە.


ئارى ئاغۆك: فه‌رهاد پیرباڵ ئاقڵترین شێتى هه‌ولێره – Denegkan\nئارى ئاغۆك: فه‌رهاد پیرباڵ ئاقڵترین شێتى هه‌ولێره\nئارى ئاغۆك، خاوه‌ن ده‌نگێكى شیعرى دیاره، كه‌ساڵانێكه له‌رێگه‌ى قه‌ڵه‌م و شیعرو ئه‌ده‌به‌وه په‌یامه جوانه‌كه‌ى ناخی خۆیمان پێشكه‌ش ده‌كات، ماوه‌یه‌ک له‌مه‌وبه‌ر كتێبه شیعرى (حه‌رفه جوانه‌كانى یاد)ى به‌چاپ گه‌یاندو كه‌وته به‌ر دیده‌ى عاشقان، كه‌ئه‌مه (15) ه‌هه‌مین كتێبى ئارى ئاغۆك-ه وه‌ك شیعرو ئه‌ده‌ب و لێکۆلینه‌وه، تا ئێستاش خاوه‌نی چه‌ندین کتێبه له‌وانه ( خه‌ونه‌کانی من و دایکم ) شیعر(2001) ، بزاڤی ته‌غریبی کتێب (2003)، ( کۆمه‌ڵه یادگارییه‌کمان جێهێشت )شیعر (2003) .(بزاڤی ته‌غریبی2)چه‌ندین به‌رهه‌می جیاوازی تر .\nبه‌مه‌به‌ستى قسه‌كردن و رۆشنایی خستنه سه‌ر ئه‌م به‌رهه‌مه نوێیه‌ى، ئاری ئاغۆک-مان دواندو له‌وه‌ڵامی ئه‌و پرسیاره‌شی که ماوه‌یه‌که به‌رهه‌می شیعری نییه، ئاغۆک پێیوتین.\nدیاره له‌م سه‌رده‌مى زۆریى و بۆر‌ى نێو دونیاى شیعر به‌رهه‌مى باش و خراپ تێكه‌ڵ به‌یه‌کده‌بن،  بۆیه به بڵاوكردنه‌وه‌ى هه‌ندێ به‌رهه‌مى كرچ و كاڵ مرۆڤ هه‌ست به كاڵبوونه‌وه‌ى شیعرو بێبایه‌خى شیعر ده‌كات! بۆیه له‌بڵاوكردنه‌وه‌ی شیعره‌کانم که‌مته‌رخه‌م بووم،به‌ڵام وه‌ك نوسین به‌رده‌وام بووم،چونكه شیعرحاڵه‌تێكى ده‌روونى شاعیره، بۆیه ناكرێ بۆراسته‌وخۆ كپیبكه‌ى هه‌ربۆیه‌ش به‌پێویستم زانى سه‌رجه‌م به‌رهه‌مه نوێیه‌كانم له‌دوو توێى كتێبێكى (126) لاپه‌رِه‌ییدا به‌چاپ بگه‌یه‌نم.\nله درێژه‌ی گفتوگۆکه‌مانداو له‌سه‌ر ناوه‌ڕۆکی کتێبه‌که‌شی وتی : كتێبه شیعرى (حه‌رفه جوانه‌كانى یاد) به‌رهه‌مى ئه‌مساڵمه‌و وه‌ك دیارییه‌ك پێشكه‌ش به‌عاشقانى دونیاى شیعرو ئه‌ده‌بم كرد. له‌رێگه‌ى ئه‌م كتێبه‌شه‌وه گه‌رِانه‌وه‌یه‌كم به‌نێو یاده‌وه‌رییه جوان و شیرینه‌كانى دوێنى ته‌مه‌ن كردووه، كه‌كۆمه‌ڵه حه‌رفێك بوونه‌ته یادێكى نه‌مرو هه‌میشه له‌نێو هزرو خه‌یاڵمدا گه‌مه‌ى شیعرى ده‌كه‌ن. له‌رووى ستایله‌وه‌ش به‌فۆرمێكى نوێ و دیدیه‌كى نوێوه حیكایه‌ته‌كانى ناخی خۆم ده‌ربرِیوه، كه‌هه‌موویان له‌چوار چێوه‌ى خه‌مو غوربه‌ت و فیراق و عه‌شقى ئه‌به‌دى خۆیان ده‌دۆزنه‌وه.\nدواتر لێمانپرسی به‌رله‌كۆتایی، قه‌سیده‌یكت نووسیوه به‌ناونیشانى (ئه‌و قه‌سیده‌یه‌ى ته‌واوده‌بێ و ته‌واونابێێ) ئایا ئه‌مه‌یان چ حیكمه‌تێكى فه‌لسه‌فى تێدایه؟ ئه‌و وتی: له‌م قه‌سیده‌یه‌دا من ده‌ڵیێم تاژیان به‌رده‌وام بێ شیعرو ته‌غریب وخه‌م و ئه‌ندێشه‌و تاڵیه‌كانى نێو ناخی تاكه‌كانى ئینسان به‌رده‌وامى هه‌یه بۆیه له‌م قه‌سیده‌یه‌دا سه‌ره‌تا به‌كۆمه‌ڵه پرسیارێك ده‌ست پێ ده‌كه‌م ئه‌و پرسیارنه‌ى له‌هه‌ورو باران و خاك و ژیان و ئه‌وو ئه‌وان و له‌هه‌مووان ده‌كه‌م، هه‌موومان پرسیار ده‌كه‌ین به‌ڵام بۆ وه‌ڵامێکی حه‌قیقه‌ت زۆر ماندوو ده‌بین روانگه‌یه‌وه‌ش ئه‌و قه‌سیده‌یه‌ى (ئارى ئاغۆك) قه‌سیده‌یه‌كه كه‌هه‌ست وسۆزو زمانى شیعرى مابێ ئه‌و قه‌سیده‌یه به‌رده‌وامى ده‌بێت.\nئاری ئاغۆک،له له‌خه‌وننامه‌ى فه‌رهاد پیرباڵ-دا دكتۆر فه‌رهاد به‌عاقڵترین شێتى هه‌ولێره وه‌سف ده‌كات ، سه‌باره‌ت به‌وه وتی:\n-كاتێ خۆى دكتۆر فه‌رهاد له‌كۆرِێكى جه‌ماوه‌ریدا كۆمه‌ڵه بابه‌تێكى كردبووه خه‌ون و شیكردنه‌وه‌ى بۆده‌كردن. بۆیه‌دواى خوێندنه‌وه‌ى ئه‌م ده‌قه شیعرانه، منیش ئه‌م پرسیاره‌م لادروستبوو، كه ئه‌گه‌ر ئێمه خه‌ون به فه‌رهاد پیرباڵ-ه‌وه ببینین ده‌بێ چۆنبێت؟! بۆیه له‌به‌شیێکى ئه‌م شیعره‌دا ده‌ڵێم:\nخه‌ونت به‌فه‌رهاد پیرباڵه‌وه بینى\nئه‌وا گوڵ و په‌پووله .. پاكى و جوانیه\nئاینده‌ى ژیان و ته‌مه‌نته\nئه‌گه‌ر گوڵ په‌پووله‌و پاكى و جوانیشت\nئه‌وا وه‌ك فه‌رهاد پیرباڵ ده‌بیته\nئاقڵترین شێتى هه‌ولێر\nبۆیه له‌م روانگه‌یه‌وه ده‌ڵێم فه‌رهاد پیرباڵ وه‌ك خاوه‌ن ئایدۆلۆژیایه‌كى جوان وچاكسازى كۆمه‌لایه‌تى ده‌یه‌وێ ئینسانه‌كان به‌پاكى و جوانى بژین بۆیه من (فه‌رهاد پیرباڵ) به‌عاقڵترین شیێى هه‌ولێر وه‌سف ده‌كه‌م چونكه ئه‌وخه‌م و له‌ژیان و گه‌نج و هه‌ولێر ده‌خوات.\nشاعیر له‌سه‌ر په‌یامی شیعر وتی: له‌به‌ر ئه‌وه‌ی شیعر په‌یامى ناخی شاعیره بۆ جوان كردن و باشتركردنى عه‌قڵه سسته‌كان، شیعر نامه‌یه‌كى سپییه بۆسپى بوونه‌وه‌ى دڵه‌ره‌شه‌كان! بۆیه ده‌مه‌وێ هه‌میشه له‌رێگه‌ى گه‌مه‌ى شیعره‌وه حیكایه‌ته‌كانى ناخی خۆم پێشكه‌ش به‌خوێنه‌ر بكه‌م. وتیشی :گه‌ر دوێنێى عه‌شق و خۆشه‌ویستیم به‌رامبه‌ر به‌شیعرو ژیان نه‌بووایه، ئه‌مرِۆى ئه‌ده‌بیم دروست نه‌ده‌بوو، هه‌ر به‌و نه‌فه‌سه ئه‌ده‌بیه‌ى ئه‌مرِۆشمه‌وه ده‌مه‌وێ سبه‌ینێى شیعرم به‌ره‌و ستایلى تازه‌ببه‌م، بۆیه له‌نێوان دوێنێ و ئه‌مرِۆو سبه‌ى- دا خۆشه‌ویستییه‌ك له‌دڵمدا چه‌كه‌ره‌ى كردووه‌و رۆژ له‌دواى رۆژ ئه‌م خۆشه‌ویستییه به‌ره‌و گه‌وره‌یی و جوانى ده‌چێت.\nئه‌و وه‌ک شانۆ کارێک و شاعیرێکیش سه‌باره‌ت به‌و په‌یوه‌ندیی و جیاوازییانه‌ی که له‌نێوان ئه‌و دوو دنیایه‌دا هه‌یه ، وتی: شیعرو شانۆ گه‌وره‌ترین جیاوازی و هیچ جیاوازییه‌کیش نییه ، له‌به‌ر ئه‌وه‌ی ئه‌وه‌ی له دڵدا ده‌وترێت و ئه‌و نهێنییه‌ی له دڵدا هه‌یه، هه‌مووی ورده ئه‌شق و ورده وشه‌ن له ڕێگه‌ی شیعرو زمانه‌وه ده‌رده‌بڕێت. له شانۆشدا هه‌موو خه‌می تاکه‌کانی مرۆڤ له‌سه‌ر ته‌خته‌ی شانۆوه ده‌رده‌بڕدرێت. بۆیه هه‌رووکیان به‌یه‌ک ئاڕاسته‌دا ده‌ڕۆن.ئه‌ویش ئاڕاسته‌ی گۆڕینی ئه‌قڵییه‌تی مرۆڤه‌کانه‌و نیشاندانی ناوه‌وه‌ی ئینسانه بۆ ده‌وروبه‌ر به‌ڵام له شانۆدا به‌ده‌نگ و هاوار په‌یامه‌که‌مان ده‌گه‌یه‌نین، به‌ڵام له‌شیعردا زۆر به‌هێمنی ڕه‌نگه له شه‌وێکی دره‌نگدا له به‌یانییه‌کی به‌ره‌به‌یاندا ئه‌وپه‌یامه‌ی خۆم له‌ناخه‌وه ده‌رده‌بڕم، به‌ڵام له‌شانۆدا ده‌کرێت له‌هۆڵیکی پڕ له‌جه‌ماوه‌ر پڕ له‌ده‌نگو پڕ به ئیحساسه‌وه هه‌م وه‌کو ده‌رهێنه‌ر یاوه‌ک ئه‌کته‌ر هاوارێک بکه‌م و بــڵــێــم بــڕوخـێ ئــه‌قـڵـه‌دۆراوه‌کـــان و بــــــــــژی ئـیـنســــــانـــــــی پـــــــــاک\nPrevious وه‌ره له‌گه‌ڵ رۆحما یار به …. ڕۆژ هه‌ڵه‌بجه‌یی\nNext شیعر جۆرێكه له مردن …. نه‌وزاد به‌ندی


هەڵەبجە.. بە هۆکارو گێرتەی کارەبێوە زاروڵێوە گیانش جەدەسدا.\n10:47 - 17/3/2020\nئی وێرەگا جە پارێزگاو هەڵەبجەی بەهۆکارو کارەبێوە زوڵێوە تەمەن شش ساڵ گیانش جە دەسدا.\nڕائید بارزان عوسمان، دەمڕاسو ڕاوەبەریەتی پۆلیسو پارێزگاو هەڵەبجەی، بە میدیاکاش واتەن: "ئێ وێرەگا جە گەڕەكەو سەرای جە پارێزگاو هەڵەبجەی، بەهۆکارو گێرتەی كارەبێوە زاوڵێوە تەمەن ٦ ساڵ ئەرەنیشتەو هەڵەبجەی بەنامێ (ش،ا،ر) کناچێنە ، گیانش جەدەسدا".\nواتەنیچش: "جە بنكەو پۆلیسو هەڵەبجەی، پەڕاوێ پەیجوریش پەی ڕووداوەکەی ڕێکوستەن"


وێنه: زیاتر له‌یه‌ك ملیۆن حه‌بی ترامادۆڵدا ده‌ستگیرکرا\nئه‌م بابه‌ته 2569 جار خوێنراوه‌ته‌وه\nئاسایشى هه‌ڵه‌بجه ده‌ستبه‌سه‌رداگرتنى یه‌ك ملیۆن و 560 هه‌زار حه‌بى ترامادۆڵى ئاشكراكرد، كه له‌ناو دوو ئۆتۆمبێلدا شاردرابوونه‌وه و له‌كاتى تێپه‌ڕبوونیان به‌ناو كه‌مینێكى هێزه‌كانى ئاسایشدا ته‌قه له‌هێزه‌كانى ئاسایش ده‌كه‌ن، دواتر چوار تۆمه‌تبار ده‌ستگیرده‌كرێن و دوانى دیكه‌ش هه‌ڵدێن.\nله ڕاگه‌یه‌نراوێكى به‌ڕێوه‌به‌رایه‌تى ئاسایشى هه‌ڵه‌بجه كه وێنه‌یه‌كی بۆ لڤین نێردراوه ئه‌وه خراوه‌ته‌ڕوو، له‌چوارچێوه‌ى هه‌ڵمه‌ته‌كانى هێزه‌كانى ئاسایش بۆ بنه‌بڕكردنى دیارده نه‌خوارزاوه‌كان، له شه‌وى 18/8/2017 دواى ئه‌وه‌ى دوو ئۆتۆمبیل له‌جۆره‌كانى (تۆیۆتا لاندكرۆزه‌ر) به‌نێو كه‌مینێكى هێزه‌كانى ئاسایشدا تێده‌په‌ڕن، به‌ڵام شۆفێران و سه‌رنشینه‌كانى ئه‌و دوو ئۆتۆمبیله له كه‌مینه‌كه‌دا ناوه‌ستن بۆ پشكنین و ده‌ستده‌كه‌ن به ته‌قه‌كردن له هێزه‌كانى ئاسایش.\nئاماژه به‌وه‌شكراوه، دواى ئه‌وه‌ى هێزه‌كانى ئاسایش دوایان ده‌كه‌ون ناچار به‌وه‌ستانیان ده‌كه‌ن و دواى پشكین ده‌رده‌كه‌وێت كه هه‌ردوو ئۆتۆمبیله‌كه حه‌بى قه‌ده‌غه‌كراوى جۆرى ترامادۆڵیان تێدایه، به‌بڕى نزیكه‌ى یه‌ك ملیۆن و 560 هه‌زار حه‌ب كه له‌ناو 39 كارتۆنى گه‌وره‌دا شاردرابوونه‌وه.\nهه‌ر له‌و ڕاگه‌یه‌نراوه‌كه‌ى به‌ڕێوه‌به‌رایه‌تى ئاسایشى شاره‌زوور ئه‌وه‌ش خراوه‌ته‌ڕوو، هه‌ر له‌و هه‌ڵمه‌ته‌دا به بڕیاری دادوه‌رى لێكۆڵینه‌وه‌ى ئاسایش و به پێی مادده‌ی 14ی ماده‌ى هۆشبه‌ر چوار تۆمه‌تبار ده‌ستگیركراون، هاوكات دوو تۆمه‌تبارى دیكه‌ى هه‌مان ڕوداو هه‌لهاتوون و فه‌رمانى ده‌ستگیركردنیان بۆ ده‌رچووه‌و لێكۆڵینه‌وه‌ى زیاتریش ده‌ستپێكردووه.


درێژه‌ی دیداره‌کانی به‌ڕێز مسته‌فا هیجری له بریتانیا\nLocal\tWeb\tماڵپه‌ر هه‌واڵه‌کان چالاکی لاوان ژنان لینکی ماڵپه‌ڕه‌کان ڤیدیۆکان وێنه‌کان ئارشیف په‌یوه‌ندی Home هه‌واڵه‌کان درێژه‌ی دیداره‌کانی به‌ڕێز مسته‌فا هیجری له بریتانیا\nدرێژه‌ی دیداره‌کانی به‌ڕێز مسته‌فا هیجری له بریتانیا\tهه‌یئه‌تی حیزبی دێموکراتی کوردستانی ئێران له وڵاتی بریتانیا، له درێژه‌ی کار و چالاکی دێپلۆماسیی خۆیدا له‌گه‌ڵ چه‌ندین لایه‌ن و که‌سایه‌تیی سیاسی، دیدار و چاوپێکه‌وتنی پێکهێنا.\nبه‌پێی هه‌واڵی گه‌یشتوو به ماڵپه‌ڕی کوردستان میدیا، رێکه‌وتی 13ی رێبه‌ندانی 1390ی هه‌تاوی هه‌یئه‌تێکی حیزبی دێموکراتی کوردستان به سه‌رپه‌رستیی به‌ڕێز "مسته‌فا هیجری" سکرتێری گشتیی ئه‌و حیزبه، له‌گه‌ڵ لۆردێکی حیزبی لیبرال دێموکرات، به‌رپرسی گرووپی کوردانی پارلمانی بریتانیا و به‌رپرسی تینک تانکی هێنری جاکسۆن سوسایه‌تی، کۆبوونه‌وه‌ی ئه‌نجام دا.\nئه‌و لایه‌نانه له‌و چاوپێکه‌وتنانه‌دا نیگه‌رانیی خۆیان له په‌ره‌سه‌ندنی به‌رنامه‌ی ناوکیی رێژیمی ئێران و سیاسه‌ته‌کانی رێژیم له پێوه‌ندی له‌گه‌ڵ ده‌ستێوه‌ردانی ئه‌و رێژیمه له کاروباری ناوخۆی وڵاتانی ناوچه‌که ده‌ربڕی و هه‌روه‌ها خۆشحاڵیی خۆیان له هه‌یئه‌تی حیزبی دێموکراتی کوردستانی ئێران ده‌ربـڕی.\nسکرتێری گشتیی حیزبی دێموکراتی کوردستان به‌ڕێز "مسته‌فا هیجری" له‌و کۆبوونه‌وانه‌دا سه‌باره‌ت به شانۆی هه‌ڵبژاردنه‌کانی مه‌جلیسی شوورای ئیسلامیی رێژیمی ئێران، به‌شداریی نه‌کردنی خه‌ڵک به مه‌به‌ستی ده‌ربڕینی بێزاریی له‌و رێژیمه چه‌ند باسێکیان خسته روو.\nهه‌روه‌ها ناوبراو له‌سه‌ر داهاتووی ئێران و رۆڵی نه‌ته‌وه‌کانی ئێران و پێویستیی پشتیوانی کردن له داوا و خواستی ئه‌و نه‌ته‌وانه باسێکی تایبه‌تیی وروژاند.


لە دێکۆمێنتێک پەردە لە سەر کردەوە تێرۆریستییەکانی ڕێژیمی ئێران لادرا - PDKI\nلەلايەن Chiya Qadri\t لەسەر ئیلول 10, 2017 26\nکوردستان میدیا: کاناڵی تەلەفزیۆنی ئەلعەرەبییە، دێکۆمێنێکی ساز کردووە کە تێیدا باس لە پشتیوانییە شاراوەکانی ڕێژیمی ئێران لە گرووپی تێرۆریستیی ئەلقاعیدە و تەقاندنەوەی بینای دوانەی نیویورکی ئامریکا لە ١١ی سپتامبری ٢٠٠١ کردووە.\nڕۆژی ٨ی سپتامبر ژمارەیەک لە کارناسانی ئامریکا بۆ یەکەم جار دێکۆمێنتێکیان لە کاناڵی تەلەفزیۆنی ئەلعەرەبییە بڵاو کردەوە، کە بە وردی دەوری ئێران لە هێرش بۆ سەر بینای دوانەی شاری نیوریوک کە شوێنێکی بازرگانیی بوو، ئاشکرا دەکات.\nیەکێک لەم کارناسانە دەڵێت: سەرەڕای پشتیوانیی هەمە لایەنەی ئێران لە ئەلقاعیدە بۆ ئەم هێرشە، دەورێک کە ئێران و حیزبوڵڵای لوبنان لەم هێرشە خوێناوییە گێڕاویانە، دەورێکی بنەڕەتی و سەرەکی بووە، چون ئەگەر ئێران و حیزبوڵڵا یارمەتی ئەلقاعیدەیان نەدایە، ئەم کارەساتە ڕووی نەدەدا.\nئەم دێکۆمێنتە چەندین ڕوانگە لە خۆ دەگرێتەوە، کە هەموو باس لەوە دەکەن، کە ڕێژیمی ئێران لەم هێرشانە دەستی باڵای هەبووە، هەروەها لەم دێکۆمێنتە دەپرژێتە سەر دۆسییەی ئێران و ئاستی چالاکییەکانی ئەلقاعیدە پاش کوشتنی ئوسامە بن لادەن لە ئەبووتئاوادا.\nهەروا لەم بارەوە تیشک دەخرێتە سەر بڕیارەکانی دادگای فیدراڵی ئامریکا کە لە ساڵی ڕابردوودا، بەپێی ئەو بڕیارانە نزیک بە ١٠ میلیارد دولار لە داراییەکانی ئێران کە بە داڕێژەری هێرشەکانی ١١ سپتامبر ناسرابوو، زەوت کراوە.\nلەم دێکۆمێنتە، مێژووی پێوەندییەکانی ڕێژیمی ئێران و ئەلقاعیدە دەخاتە ڕوو و هێندی بەڵگە ئاشکرا دەکات کە ئێران چۆناچۆن بەستێنی پەرەسەندنی ئەم ڕێکخراوە تێرۆریستییەی ئامادە کردووە، بەشێکی دیکەی ئەم دێکۆمێنتە هەر لە هێرش کردن بۆ سەر کەشتی “یو. ئێس. ئێس” بگرە هەتا هێرش بۆ سەر باڵوێزخانەی ئامریکا لە نایرووبی و هێرشی ١١ی سپتامبر دەخاتە ڕوو، کە لە هەموویان ئێران وەکوو هاوکار و پشتیوانی ئەلقاعیدە ناسراوە.\nبەشی بەرچاوی ئەم دێکۆمێنتە ئەوەیە کە ثێوەندییەکانی ڕێژیمی ئێران پاش مەرگی بن لادەن و سەرهەڵدانی داعش کە گومانی دروست بوونی لە لایەن هەر ئەو ڕێژیمەوە هەیە، لەگەڵ ئەم گرووپانە پتەو و لە سەر جێی خۆی ماوە.\nهەموو بەشەکانی ئەم دێکۆمێنتە باس لە ڕاستییەک دەکەن، کە چەندین ساڵە حیزبی دێموکراتی کوردستانی ئێران و سکرتێری گشتی ئەم حیزبە ئەو ڕاستییانە بۆ دنیا و ناوچەکە ئاشکرا دەکەن، کە “ئێران سەرچاوەی و هۆکاری سەرهەڵدانی هەموو ڕێکخراوە تێرۆریستییەکانی ناوچەکە بەگشتی و داعش بەتایبەتییە”.


حاجی قادرەکان خاک جێ دێلن! – Standard Kurd\nلەلایەن ستاندار Posted on ئاب 4, 2019 618 جار بینراوە 0 سەرنج\nحاجی قادریی کۆیی لەنێوان خەلک و دەسەڵات.\nهەلاتنی حاجی قادری کۆیی هەلاتنێکی ئاسای نیە ،مێژوویەک نیە قسەلەسەر جوانی ئەم جێ هێلانە بکات،دونیای حاجی دونیایەک بوو پربوو لەخەمخۆری سەرنج دان بووە بۆ ئازارەکانی کۆمەلگا،دونیایەک نەبووە پر بووبێ لە بێدەنگی و شەرم و گوێرایەلی، بەلام کومەلگا و دەسەلات پێچەوانەی خواست و سەرنج و خەمخۆریەکانی حاجی دەبێت و کۆمەلگا کۆمەلێک و روویان لە شێخ و سەردەست و دەست رۆیشتووەکانی ئەم زەمان دەبێت بۆیە حاجی غوربەت و هەلاتن هەلدەبژرێ وەک رۆشنبیرو نووسەر و شاعیرانی دی.\nئەم هەلاتنە هەلاتنێکی سروشتی نیە ،بەلکو دیاردەیەکە لەکۆی مێژووی سیاسی و کۆمەلایەتی و کەلتوری ئێمە رەگی هەیە ،بۆیە دوبارە خوێندنەوەیەکی وورد لە تێروانین و ئایدۆلۆژیاو کەلتوور و فەرهەنگی ئێمە جەسپاوە.\nبۆیە قسەکردنە لەسەر ئەخلاقی سیاسی دوارۆژی ئێمە ناکرێ مێژوویەک بەناکاملی بەجێی بێلین ، ناکاملی هۆکارێکە بۆ گەورە بوون و تێکجوون و شپرزەی ژێرخانی فکری ئێمە، ناکاملیە بۆ نەبوونی خەوونی گەورە ،نەبوونی پرۆژەیەکی مێژووی مەزن.\nحاجیەکانی ئێستاش بە مودیلێکی دی لەناو کۆمەلگای ئێمە بێ ئەرزش کراون ،بەهەمان شێوە تووشی ڕاچلەکینێکی گەووورە دەبن، حاجیەکانی ئێستا خاوەن معرفەیەکی فکری نوێبوونەوەن ، حاجیەکانی ئێمە رەنگ و سیمای زۆریان هەیە خاوەن نەخشەکێشانێکی ریشەین بەڕامبەر بێدەنکی کۆمەلگا.\nرۆشنبیرانی کورد لەحالی ئێستادا بەدوای جەوهەری ئەو پرسیارەن ئایا ئەوان دەکرێ وەک حاجی قادری کۆیی ئازدا بن یان ئەوان نازانن دیلن یان ئازادن، شانسی ژیانیان هەیە یان شانسی مردنیان زیاترە لێرە وشەکانیان کۆیلەی چ هاوکێشەیەکی قوسی نائومێدین.\nئەم تێکەلکێشیەی رۆشنبرانی ئێمە بە ئەندازەیەکی زۆر ترسە لەهەلاتنێک و کۆچ و جێ هێلانێک بەلکو ترسی فەنابوونێکی گەورە و لەقولایی ناخیان دا شەپۆلێکی گەورە لەترس و بێ دەنگی دەروێنێت.\nبۆیە حزبی کوردی لەم قۆناغەدا رۆلی کۆمەلگای ئەو سەردەمەی حاجی دەبینێت ،وێنەی ترسنۆکی حزب جێدەهێلێێت کەبەر چاوی حزب نیشتمان بەدەست سەردارە وەهمیەکانی خاک و ئاو و نانی رۆلەکانی رادەپێچڕێن بۆ فەنابوون بەلام حزب کەخاوەنداریەتی کۆمەلگا دەکات بێدەنگەو راستەوخۆ هۆکارە بۆ هەڵاتنی (حاجی قادرەکانی ).\nبۆیە شا تاوانێک لێرە باسی مێژوو چەندین سەدەی ئێمە دەکات کەچۆن بوونەتە چەتر بۆ تاوانە بچووکەکانی دی.\nبەهەمان شێوە پەرچەکردارەکان لاواز و ستت و دەستەمۆن ،بەلکو لەسەر هەمان رێتم و ئاوازی ستەم جوڵەدەکەن .\nبەمەش پانتایەکی فڕاوان لەبێدەنگی و هەلاتن سازدەکەن،عەقشقێکی گرێدراوی کۆیلە بوونە بەکەلتووری سیاسی و کۆمەلایەتی و معڕفی ئێمە !\nترسێکی گەورەیە لەگەورەبوونی حزب و خێل و گروپ، تائەندازەی ئەوەی کۆمەلگا لەسەر تەرمی تاکەکانی یەکانگیرێکی درۆزنانە خۆی دەربخات و بژێت.\nدواجار حاجیەکانی ئێرە پێویستیان بەوەرزەکانی ژیان هەیە بۆئەوەی چیتر رێگای هەلاتن و غوربەت هەلنەبژێرن لەئێستا جگە لەکەنال و کەرنەڤال و رەشەبا سامناکەکان کەپریەتی لە بێ هودەی بۆ نوخبیەکی وەک حاجی قادری کۆیی هیچی دی نین .دواجار کورڕستان لەبەردەم دوو کەنالی جیاوازدایە کەنالێک بەشێکی کەمی کۆمەلگا و حزب ،حزب وەک سیاسەت و ئابووری و فەرهەنگ دەبینێت و حاجی قادر ی کۆیی و حاجیەکانی دیکەنابینا دەکات ،بۆیە تراژیدیای گەورە و گەورەتر شوێن هەموو ئومێدەکان دەگڕێتەوە گەڕ حاجیەکان دوباڕە هەل بێن و غوڕبەت هەلبژێرن.\nبڵاوکراوەی پێشوولیژنەی نەزاهە کاردەکات بۆلێسەندنەوەی متمانە لەفوئاد حسێن\nبڵاوکراوەی نوێتربڕیاری ناساندنی جینۆسایدی ئێزییدیەكان…..هەنگاوەكانی دواتر


خوێنەر وەک بەشێکى پرۆسەى نووسین.\nڕەخنەیى وێژەیى ئیشکردنى زمانە لە پایە پڕ ڕەهەندەکانى زمانەوە ، قسەیە لەبارەى قسەوە ، بەمانایەکى ڕوونتر ، ڕەخنەى وێژەیى نووسینە لەبارەى نووسینى کەسێکى ترەوە ،وەلێ بەرلەوەى ڕەخنە هەرشتێک بێت ، دواجار هەر ڕەخنەیە ،دەلوێت ڕەخنەش هاوبەند بێت بەهەڵوێستەکانى مرۆڤبوونەوە ، نووسینى ئەدەبى بە تەواوى ڕێگاکانیەوە لەهەڵوێستەکانى مرۆڤبوونەوە هەنگاو هەڵدێنێت ، دەشێت ڕەخنەگر لە دەرئەنجامە گشتگیرییەکانى خوێندنەوەى قووڵ و چڕ وپڕ دروست ببێت ، وەلێ نالوێت هەموو خوێنەرێک ڕەخنەگر بێت ،ئەوە خوێنەرى جددى و هۆشیارە دەزانێت چۆنچۆنى بە نێو ئاسمانى فەزاکانى دەقدا سەما بکات ، هەربۆیە خوێنەران هەر زوو هەست بەوە دەکەن ، کە لەدەبیاتى کوردییدا ڕۆڵگێرانى کەسایەتییەکانى ناو بەرهەمگەلمان زیاتر لەبازنەى یاخیگەریى و سۆزداریى و نامۆبوونى خود وچەند چەمکێکى تردا دەخولێنەوە.\nخوێنەرى هۆشیار لەبارەى ئەوشتانەوە قسە دەکات ، کە لەبەرهەمەکەدا تیشکییان خراوەتە سەر ، وەک چۆن ڕەخنە گر لە پرۆسەى ڕەخنە گرتندا ناتوانێت زێدە گۆیى بکات ، جگە لەوەى لە کرۆکى دەقەکەدا بوونى هەیە ، مەگەر دەقەکە لە فەزاکانیدا خۆى لێ بێدەنگ کردبێت ، هەربۆیە نالوێت بروا بەوە بهێنین کە شتێک هەبێت بەناوى ڕەخنەیى زانستییەوە ، تەنانەت ناشێت شتێک هەبێت بەناوى >>ڕەخنەیى کۆن<< یاخود بەناوى >>ڕەخنەیى نوێ<< ، ڕەخنەیى جوانبین وتەندروست هەمیشە بە وزەى مەعریفەتى خۆى نوێدەکاتەوە ، کە دواجار تەنیا هەر ڕەخنەشە ، >>ڕۆلان بارت<< لەدیدى خۆیەوە بەیانى ئەوە دەکات >> ڕەخنە زانست نییە ، بەڵکو سەر و کارى لە گەڵ واتاکاندا هەیە و زانستى واتاکان پێک دێنێت<< ،زانستى ڕەخنە ، یاخود ڕەخنەیى زانستى شتێک نییە وەک زانستێکى تەندروست لەناوەنەکانى فێرکارییەوە بدرێتەوە ، ئەوەى کە هەیە تەنیا بیر و باوەڕى گەورە ئەدیبەکانە بۆتە سەرچاوە ، کە دواجار ڕێبازەکانى ئەدەبیاتیشیان لێ دێتە بوون ، ئاخر چونکە رێبازەکانیش زادەى بیر و باوەڕن ، جیاوازن ،ئەوەتە >>ئەرستۆ<< لەبەر ئەوە بە مەزنترین ڕەخنە گرى سەردەمى خۆى دادەنرێت ، چونکە ڕێبازى ئەرستۆتالیسى هێنایە بوون و ئەم رێبازەى چەسپاندوو سەقامگیریى کرد، بۆیە پێم وایە سەرکەوتنى قۆناغێک بە سەر قۆناغێکى تر کارێکى سەختە ، لە دیدگایەشەوە ڕێبازە ئەدەبییەکانیش ئەرکییان زەحمەتتر دەبێت ، ئەگە ردەقى شیعریى و شاعیربوون وەک نموونە وەربگرین ، ئەوا شاعیرى نوێخواز لەئەرکێکى زەحمەتدایە بۆ سبەى ، لەڕووى هەڵزنان بە فانتازیاى وشەکان و ڕۆناندنى بنیاتنانى شیعرییەتدا ، کەوابێت ئەرکى خوێنەرى جددیشمان هەمیشە لە زەحمەتبوون دایە ، شاعیر کاتێک دەنووسێت ، نازانێت لە کام لە فەزاکانیدا خوێنەر پڕ چێش دەکات ، شاعیرى جاویدانیبوون و نوێخواز چاوەڕێى ئەوە ناکات ،کە ئەو پەى پێبردووە ، تەنانەت چاوەڕێى خوێنەرى وەهاشى نەکردووە ، خوێنەرى جددى و راستەقینە عەشقى راستە قینەى کتێبە ، ئەم پەیوەندى و حەز لێکردنەش لە دەرئەجامەکاندا جوایەزى خوێنەرەکانیشى لێ بەرهەم دێت ، کە بێشک ئەم پەیوەندى و حەزلێکردنە بەندە بە چێژى ناوەوەى دەقە کەوە.\nشاعیران و نووسەرانى بەر لە ئەمرۆ لە رووى هەڵوێستە مرۆڤایەتییەکان وئەرکى شیعرییەت ئەرکییان قورستربووە ، وەلێ ئەمرۆ لەڕووى تەکنیک و تازەگەرییەوە لە ئەرکێکى قورسدانە ، دەشێت وەهاش سەیرى خوێنەربکرێت ، کە ئەویش هاوبەندە لە تەواو کردنى ئەم پرۆسەیە ، وەلێ نابێت ئاماژە بەوە نەکەین کە جۆرێک لە نووسیندا هەیە ، بەتەمو مژ وناروونى دەق و شتى لەم چەشنە لە ئەدەبیاتى کوردییدا ناوزەند کراوە >>ئێمە بۆئەوەى دوور نەکەوینەوە ، شیعرمان وەک نموونە وەرگرتبوو، کە شیعریش قسەیە ، قسەیەکى هونەرى کوتکراوو چۆشدراو ، دەکرا هەر هەمان قسە ، قسەیەکى ڕووت بایە و هیچ هونەرێکى شیعرییەتى تێدا نەبایە<< ،زۆرێک بۆ داپۆشینى بیناى شیعرییەتییان ، پەنا بۆ وشەى قەبە و بە تەمو مژکردنى ماناکان و بەڕەڵایى سێکسى دەبەن ، لێرەدا هەموو خوێنەرێک ناتوانێت بەو ئەرکەى خۆى هەڵبستێت ، دەشێت هەست بەو جۆرە فێڵ کردنانە بکات ، وەلێ ناشێت ئەمەش هەموو خوێنەرێک بگرێتەوە ، >>مالارمێ<< هەڵوێستەکانى شاعیربوون و ئیشکردنى لەپرۆسەى شیعر و کایەکانى نووسیندا وەها ڕاڤە کردووە >> ئەدەب ، کارێکى سیحر بازانەیە << ، ئاخۆ مالارمێ مەبەستى لە سیحر بازانە ئەوەیە کە شاعیر بەسیحرى فێڵکردن ، خوێنەر بەهەڵە دا ببات و چەواشەى بکات ، یاخود سیحر لاى مالارمێ ئەو یەڕى جوانى و هەست کردنە بەو پەڕى خەیاڵ ، ئاخر ناشێت لەم دیدگایەوە خوێنەرى جددى بە دەست بهێنرێت و بەرهەمێکى ناوازەش بەرهەمبهێنرێت ، ئەو خوێنەرەى کە هەشە جگە لە چەند دەروێشێکى خەیاڵ بەستوو هیچیتر نییە ، >>پۆل ڤالێرى << بەبێ ئەوەى سەر لە خوی و خوێنەرى بشێوێنێت و هەر ساتەو لە ژێر سێبەرى شاعیرێکى تردابێت ، توانى شیعریى فەرەنسى بگەیەنێتە ئەو پەڕى ئاسۆ گەشە کانى داهێنان ، تەنانەت ڤالێرى لەساڵى (1896) دا لە پرۆسەى نووسین دە وەستێت و هیچ شیعرێک بڵاو ناکاتەوە ، لەپڕ لە ساڵى (1917) دا چامە شیعریى (خوا ژنى قەدەر) بڵاو دەکاتەوە ، کە چوار ساڵ و نیو خەرێکى نووسینى ئەم چامە شیعرەیە دەبێت ، شاعیرانى ئێمە دەبێت هەموو ساڵیک بەرهەمێک بخەنە نێو کتێبخانەى کوردییەوە ، بەبێَ ئەوەى جارێک لە خۆیان بپرسن ، بۆچى ؟>> پەشێو<< بۆیە تائێستایش بەجوانى خۆیەوە ماوەتەوە ، چونکە بێدەنگى هەڵبژاردووە و نەیویستووە هەموو ساڵیک خۆى لە دەقە کانیدا دووبارە بکاتەوە ، >>شێرکۆ بێکەس<< لە دوا دیوانیدا >>هەست و نەست << کە گریمانەى ئەم ئیشکالیەتەیە ، خوێنەر هەست بەوە دەکات ، کە وێنە و ڕووداو گەل و پەیوەندى سروشت بەسەر مرۆڤەوە تا چەند خۆیان دووبارە کردۆتەوە ، تەنانەت لە رووى تەکنیکەوەش ، چەقبەستووى لە فەزاکانیدا ، هیچ جیاوازییەکى وەها نابینرێت لە گەل هەریەک لە بەرهەمەکانى >> حەفتا پەنجەرەى گەڕۆک _تۆ ئەتوانى بە قومێ ماچ بمخەیتەوە هەڵقوڵین<< ، ئەم پەتا کوشندەیەى داهێنان بە ئەزموونى زۆرێک لە شاعیراندا بەدى دەکرێت ، ئاخر ئیشکردن لە سەر فەزاگەلێک و رووداو گەلێک و وێنە گەلێک بە تەکنیکێکى چەقبەستووى و دووبارە ، دواجار خوێنەرە تایبەتمەندەکانیش بێزار دەکات ، کە ئەمە تەمبەڵى بیرکردنەوە و قوربانى نەدانى زیاترى شاعیر و زۆر لە خۆکردن بۆ پرۆسەى نووسین ،کە بەرهەمگەلى هەژارى وەهاى لێدەکەوێتەوە ، لێرەشەوە خوێنەرى هۆشیار زوو هەست بەو حاڵە تانە دەکات ، خۆ ئەگەر دیوانە شیعریى >> لەتیف هەڵمەت<< یش بخەینە بەر ڕۆشنایى ئەم بۆ چوونگەلە ، هەست بەوە دەکەین کە لە ئەزموونى شیعرییەتى لە تیف هەڵمەتدا ، جیا لەوانەى ئاماژەمان بۆى کرد، پەلە کردنیش بە ئەزموونە شیعرییەکانیەوە دیارە


ڕاپـۆرتێـک: تورکیا شـانه‌یه‌کی سیخوڕی ئیسرائیلی بۆ ئێران ئاشـکرا ده‌کات\nتورکیا له سه‌ره‌تاکانی سـاڵی 2012 به مه‌به‌ست شـانه‌یه‌کی سیخوڕی ئیسرائیلی له ناو ئێران بۆ کاربه‌ده‌سـتانی ئێرانی ئاشـکراکردووه و به‌وه‌ش گورزێـکی گه‌وره‌ی له هه‌وڵه‌کانی مۆسادی ئیسرائیلی داوه له کۆکردنه‌وه‌ی زانیاری له ناو ئێراندا، وه‌ک له ڕاپـۆرتێـکی ڕۆژنامه‌ی واشنتن پـۆست له ئه‌مڕۆ پـێنجشه‌ممه بڵاوکراوه‌ته‌وه.\nده‌یڤد ئه‌گناتیـۆ‌س، نووسه‌ری ڕاپـۆرته‌که، ئاماژه بۆ ئه‌وه ده‌کات حکومه‌تی سه‌رۆک وه‌زیر ڕه‌جه‌ب ته‌یب ئه‌ردۆغان نزیکه‌ی 10 ئێرانی بۆ ئیتلاعاتی ئێران ئاشـکراکردووه که له تورکیا له‌گه‌ڵ کارمه‌ندانی مۆسـادی ئیسرائیلی کۆده‌بوونه‌وه.\nجێی ئاماژه‌یه له مانگی چواری سـاڵی 2012 ئێران ڕایگه‌یاند، تۆڕێـکی سیخوڕی گه‌وره‌ی ئیسرائیلی ئاشـکراکردووه و 15 که‌سی له‌سه‌ر ده‌سـتگیرکردووه، به‌ڵام ڕوون نیـیه ئایا ئه‌مه په‌یوه‌ندی به‌م ئاشکراکردنه‌ی تورکیاوه هه‌یه یان نا.\nنووسه‌ر ده‌شڵێت ڕه‌نگه ئه‌م کاره‌ی تورکیا له پشـت ئه‌وه بووبێت که ئیسرائیل هه‌تا ئه‌م دوایـیانه‌ش ئاماده نه‌بوو داوای لێبوردن له تورکیا بکات له‌سه‌ر ڕووداوه‌که‌ی سـاڵی 2010 ، ئه‌وه‌ی هێزێـکی تایبه‌تی ئیسرائیلی هه‌ڵیان کوتایه سه‌ر که‌شـتیـیه‌ک که به‌نیازبوو گه‌مارۆی سه‌ر غه‌ززه بشکێنێت و له ئاکامدا9 هاوڵاتی تورکیای کوژران.\nبه‌ڵام له مانگی سێ به هه‌وڵی ناوبژیوانی سه‌رۆک ئۆباما، دواجار نه‌ته‌نیاهو سه‌رۆک وه‌زیری ئیسرائیل ته‌له‌فونی بۆ ئه‌ردۆغان کرد و داوای لێبوردنی لێکرد.\nنووسه‌ر ده‌شڵێت سه‌ره‌ڕای ئه‌و داوای لێبوردنه‌ش، کاربه‌ده‌سـتانی ئیسرائیل پـێـیان وایه هێشـتا گرژی توند له‌گه‌ڵ ئه‌ردۆغاندا به‌رده‌وامه.\nبه‌رپـرسی هه‌واڵگری تورکیا هاکان فیدان، ئه‌ویش له لایه‌ن ئیسرائیلیـیه‌کانه‌وه جێگه‌ی گومانه به‌هۆی ئه‌و په‌یوه‌ندیـیه دۆسـتانه‌یه‌ی له‌گه‌ڵ ئێرانیـیه‌کاندا له چه‌ند سـاڵی ڕابردوودا هه‌یبووه. کاربه‌ده‌سـتانی مۆسادی ئیسرائیل بۆ گاڵته لای ده‌زگای CIA ئه‌مه‌ریکا، هاکان فیدان به به‌رپرسی ئۆفیسی وه‌زاره‌تی ئیتیلاعاتی ئێران له ئانکه‌ره ناودێرده‌که‌ن، واته. به‌ڵام له‌گه‌ڵ ئه‌وه‌شـدا ئه‌مه‌ریکا به‌رده‌وام بووه له مامه‌ڵه‌کردن له‌گه‌ڵ فیدان له‌سه‌ر بابه‌ته هه‌سـتیاره‌کاندا.\nهه‌تا ئاماده‌کردنی ئه‌م هه‌واڵه نه ئیسرائیل و نه تورکیا به فه‌رمی له باره‌ی ئه‌م ڕاپـۆرته‌وه لێـدوانیان نه‌داوه، به‌ڵام چه‌ند وه‌زیرێـکی ئیسرائیل ئه‌ردۆغان تاوانبارده‌که‌ن به‌وه‌ی له‌م سـاڵانه‌ی دوایی هه‌ڵوێسـتێـکی دژ به ئیسرائیلی گرتووه‌ته‌به‌ر تاوه‌کو وڵاته‌که‌ی له نێو جیهانی ئیسلامیدا بـباته پـێشه‌وه.\nزائێف ئه‌لکین جێـگری وه‌زیری ده‌ره‌وه‌ی ئیسرائیل ئاماده نه‌بوو له باره‌ی ئه‌م ڕاپـۆرته‌ی واشنتن پـۆست هیچ لێـدوانێـک بۆ ڕادیۆی ئیسرائیل بدات، به‌ڵام گوتی په‌یوه‌ندیـیه‌کان له‌گه‌ڵ تورکیا زۆر ئاڵۆزه. گوتیشی " تورکه‌کان بڕیارێـکی سـتراتیژیـیان داوه، ئه‌ویش هه‌وڵی ڕێبه‌رایه‌تیکردنی ناوچه‌که‌مان له ڕۆژهه‌ڵاتی ناوه‌ڕاست، وه کارتی دژایه‌تیکردنی ئیسرائیل بۆ ئه‌و مه‌به‌سته به‌کارده‌هێنن."


بەژداری پێ کردنی هەواڵ لە\nته‌رمى سێ برا دواى حه‌وت رۆژ له شيلادزێ دۆزرانه‌وه\nته‌رمى سێ برا دواى حەوت رۆژ، له شیلادزێ دۆزرانه‌وه، كه "به‌هۆى تۆپبارانى سوپاى توركیاوه" شه‌هید بووبوون.\n، برازاێکى ئەو سێ شه‌هیده‌کە، راگەیاندوە، مامەکانی لە حه‌وتی ئەم مانگە چووبوونه، گوندی نێروەک لە دەڤەری دۆسکی ناحیەی شێلادزێ، بە مەبەستی چاودێریکردنی مێش هەنگوینەکانی خۆیان، بەڵام دیارنەمان.\nوتیشی، ئەمڕۆ سەردانی گوندی نێروەک-یان كردووه، بە مەبەستی زانینی چارەنوسیان "بەڵام دیاربوو، هەرسێکیان بەهۆی تۆپبارانی سوپای تورکیاوه گیانیان لە دەستداوە".\nئاماژەشی به‌وه‌کرد، ئێستا سه‌رقاڵى هێنانه‌وه‌ى ته‌رمه‌كانن، دەچنە شوێنی رووداوەکە بۆ هێنانه‌وه‌ى تەرمەکان.\nتورکیا فەرمانی دەستگیرکردن بۆ ٧٠ ئەفسەری سوپا دەردەکات\n13 نیسان 2018\nحکومەتی تورکیا فەرمانی دەستگیرکردن بۆ ٧٠ ئەفسەری سوپا دەردەکات بە تۆمەتی پەیوەندییان بە رەوتی خزمەتەوە.\nئەو ئەفسەرانە لە ئەرکی سەربازیدان و تۆمەتبارکراون بەوەی پەیوەندییان بە رەوتی خزمەتەوە ھەیە کە لەلایەن فەتحوڵا گیولەنەوە رابەرایەتیی دەکرێت، و حکومەتی تورکیاش تۆمەتی ئەوەی خستۆتە پاڵ کە دەستی ھەبوە لە کودەتا سەربازیەکەی ھاوینی ساڵی ٢٠١٦دا.\nپێشتریش ھێزە ئەمنییەکانی تورکیا ٩٨ کەسیان بەتۆمەتی تێوەگلان لە کودەتاکەی ساڵی ٢٠١٦ دەستگیر کرد.\nداواکاری گشتیی پارێزگای ئیزمیر فەرمانی دەستگیرکردنی بۆ ٥٣ سەرباز دەرکردووە، بەتۆمەتی بەشداریی کردنیان لەو کودەتایەدا.\nلەکۆی ئەو ٥٣ سەربازە تا ئێستا ٣٤ یان دەستگیر کراون کە تا ساتی دەستگیر کردنەکەیان لە ئەرکدان بوون.\nداواکاری گشتیی ئیستەنبوڵ فەرمانی دەستگیر کردنی بۆ ٤٥ کەسی تریش لەسەر ھەمان دۆسیە دەرکردوە، فەرمانەکەش پشتی بەچەند بەڵگەنامەیەک بەستووە، لەوانە بەکارھێنانی ژمارە تەلەفونی نھێنی پەیوەست بەو کودەتایە.\nیەكێتی بۆ ئەم هەڵبژاردنە پەیامێكی كاریگەری دەبێت\nوتەبێژی ئەنجومەنی ناوەندی یەكێتی رایگەیاند كە یەكێتی بۆ ئەم هەڵبژاردنە پەیامێكی كاریگەرو هێمانەی دەبێت و ئاماژەی بەوەشكرد كە یەكێتی بەباشی خۆی ئامادەكردووەو ناو ماڵی خۆی رێكخستووە.\nدوابەدوای كۆبوونەوەی ئەنجومەنی ناوەندی یەكێتی و لیژنەی باڵای ئامادەكاری هەڵبژاردنەكان، كە لەسەعات 11ی پێش نێوەڕۆی ئەمڕۆوە لەمەكتەبی سیاسی دەستیپێكردبوو، لەتیف نێروەیی وتەبێژی ئەنجومەنی ناوەندی، لەكۆنگرەیەكی رۆژنامەنووسیدا رایگەیاند: كۆبوونەوەی ئەمڕۆ بۆ ئەوە بووە كە هەڤاڵانی مەكتەبی سیاسی و سەركردایەتی دابەشببن بەسەر سنووری مەڵبەندەكان و پارێزگاكان و سنووری ناوچە دابڕاوەكان.\nئاماژەی بەوەشكرد كە ئێستا یەكێتی بەباشی خۆی رێكخستووەو ناو ماڵی خۆی رێكخستووە، یەكێتی ناو یەكێتی پاراستووەو لەهەموو بوارەكاندا وەك یەك تیم كار دەكەن بۆ یەك لیست كە لیستی ژمارە 162ەوە.\nلەبارەی پەیامی یەكێتیشەوە لەهەڵمەتەكانی هەڵبژاردن بۆ پەرلەمانی عیراق، روونیكردەوە پەیامی یەكێتی لەم بانگەشەیە پەیامێكی هێمانەیە، كە گوزارشت لەیاسای هەڵبژاردن و پرۆسەی دیموكراسی بكات، وتیشی: "ئێمە زمانی زبر بەكارناهێنین و بڕوامان بەوە هەیە كە لەدوای هەڵبژاردنەوە كورد بەیەك تیم لەبەغدا بەرگری لەمافەكانی كورد بكات، بەڵام ئەگەر هێرشیش بكرێتە سەرمان ئەوا ناچارین بەرگری لەخۆمان بكەین".\nوتەبێژی ئەنجومەنی ناوەندی راشیگەیاند ئەندامان و لایەنگرانی یەكێتی دڵنیادەكەینەوە كە یەكێتی لەئاست ئەو مێژوو خەباتەی دەبێت كە بەدرێژای شۆڕشی نوێی گەلەكەمان كۆمەڵانی خەڵك متمانەی پێكردووە.\nسەعدی پیرە: سەرۆك كۆماری داهاتووی عێراق كوردو یەكێتی دەبێت\nسەعدی ئەحمەد پیرە وتەبێژی مەكتەبی سیاسی یەكێتی نیشتمانی كوردستان رایگەیاند، سەرۆك كۆماری داهاتووی عێراق كورد دەبێت‌و لەناو كوردیش بۆ یەكێتی دەبێت.\nئەو قسانەی سەعدی ئەحمەد پیرە ئەمڕۆ هەینی لەمیانی كۆنگرەیەكی رۆژنامەوانی هات، ئەوەش لەكاردانەوەی ئەو دەنگۆیانەی باس لەوە دەكەن، كە پۆستی سەرۆك كۆمار لەدوای هەڵبژاردنی پەرلەمانی عێراق بۆ كورد نابێت.\nسەعدی ئەحمەد پیرە ئەوەشی راگەیاند، ئەوە خەونە، كە "پۆستی داهاتووی سەرۆك كۆمار بۆ كورد نەبێت‌و لەناو كوردیش بۆ یەكێتی نەبێت".\nئەمە لەكاتێكدایە بڕیارە لە 12ی ئایاری داهاتوو هەڵبژاردنی پەرلەمانی عێراق بەرێوەبچێت‌و لەئێستا باس لەوە دەكرێت، كە سوننەكانی عێراق چاویان لەو پۆستەیە.\nكورد بەسەبەتەی بەتاڵەوە دەچێت بۆ بەغدا\nئەمجارە كورد بەو كارتانەوە ناچێتەوە بەغدا، كە لە 15 ساڵی رابردوودا دوای هەموو هەڵبژاردنێك لەگەڵ خۆی دەیبرد بۆ گوشاركردن سەبارەت بەدیاریكردنی ئەو كەسەی دەبێتە سەرۆك وەزیرانی عێراق.\nجیابوونەوە لەعێراق‌و چارەنووسی ناوچە جێناكۆكەكان‌و سەربەخۆیی فرۆشتنی نەوت‌و بەكارهێنانی هێز دیارترین ئەو كارتانەبوون، كە پێشتر كورد بەدەستیەوە بوو بۆ چنینەوەی ئەو دەستكەوتانەی، كە دەیویست لەبەرانبەر دەنگدان بەپاڵێوراوی پۆستی سەرۆك وەزیران، كە باڵاترین دەسەڵاتە لەعێراق بەكاری بهێنێت.\nئێستاو بەر لەمانگێك لەئەنجامدانی هەڵبژاردنی پەرلەمانی عێراق كورد ئەو كارتانەی بەدەستەوە نەماوە، كە پێشتر لەدەستدابوو بۆ گوشاركردن.\nئەنجامدانی ریفراندۆم لەساڵی رابردوودا كارتی جیاكردنەوەی هەرێمی كوردستانی لەعێراق سفركردەوەو بەو هۆیەشەوە هێزە ئەمنیەكانی عێراق كۆنتڕۆڵی زۆرینەی ناوچە جێناكۆكەكانیان كرد كەپێشتر كورد تیایدا باڵادەست‌و خاوەن هێزی سەربازی بوو.\nبۆ هەرێمی كوردستانیش چیتر سەربەخۆیی ئابوری فرۆشتنی نەوت ئەو بەهایەی نەماوە بەهۆی دابەزینی نرخی نەوت لەبازارەكانی جیهانداو لەدەستدانی چەند كیڵگەیەكی نەوتی سنوری كەركوك بۆ بەغدا كە پێشتر بەشێكی زۆری هەناردەی نەوتی لێوە دەكرد.\nلەخولەكانی رابردووی پەرلەمانی عێراقدا كورد لەپاڵ سوننەو شیعەدا گەمەكەری سەرەكی بوو لەپرسی یەكلاییكردنەوەی پۆستی سەرۆك وەزیران‌و پاڵێوراوەكەیدا، پێشتر لەساڵی 2005 توانی پالێوراوی شیعەكانیش بۆ ئەو پۆستە رەتبكاتەوە كە ئیبراهیم جەعفەری بوو .\nچوونی كورد بەدەستبەتاڵی بۆ بەغدا بۆ ئەمجارە پێشبینی دەستبەتاڵیشی لێدەكرێت لەیەكلاییكردنەوەی پۆستی سەرۆك وەزیراندا.\nئەمین بەكر سەرۆكی فراكسیۆنی گۆڕان لەپەرلەمانی عێراق بە"نیقاش"ی وت "كورد پێگەی جارانی لەبەغدا نەماوەو ناتوانێت رۆڵی یەكلاییكەرەوەی لەدیاریكردنی سەرۆك وەزیرانی داهاتوو هەبێت، بەڵام بەبێ كوردیش ئاسان نییە بڕیار بدرێت لەعێراقدا."\nوتیشی "ئەگەر كورد یەكگرتوو بێت دەتوانێت پێگەی بەهێز بكاتەوە، بەڵام ئەگەر بەم پێگەیەی ئێستاوە كورد بچێتەوە بەغدا ئەوا وەك پێشوو كە سەرۆك وەزیران دیاریكراو بودجە پەسندكرا بەبێ كورد، ئەمجارەش هەروا دەبێت".\nیەكڕیزی لایەنە سیاسییەكان لەهەرێمی كوردستان ئێستا بۆ ئەوان چڵە پوشی هیوای بەهێزیانە لەبەغدا دەستیان پێوە گرتووە، بەڵام ئەگەر بارودۆخەكە وەك ئێستا بێت پشتبەستن بەو هیوایەش ئەستەمە.\nكێشەی پرسی پۆستی سەرۆكایەتی هەرێم‌و یەكلایی نەكردنەوەی رەشنوسی دەستورو ناكۆكی لایەنەكان لەسەر پرسی داهات‌و شێوازی حوكمڕانی ئەوەندەی تر بۆشایی نێوان لایەنە سیاسییەكانی هەرێمی كوردستانی زیاتر كردووە كە بۆ جارێكی تر لەحكومەتی بنكە فراوانەوە شێوازی بەرێوەبردنی هەرێم بووەوە بەدوو بەرەی ئۆپۆزسیۆن‌و دەسەڵات‌و جیاوازیەكانیشیان زیاتر بووە.\nپێشتر كورد بەدڵنیاییەوە دەچووە بەغدا بەوەی یەكێكە لەكۆڵەكەكانی سازانی پێكهاتەكان‌و رۆڵ‌و داواكارییەكانی لەبیر ناكرێت، بەڵام ئەمجارە گومانی لەهاوبەشەكانی رابردووی هەیە.\nئارێز عەبدوڵا سەرۆكی فراكسیۆنی یەكێتی لەپەرلەمانی عێراق بە"نیقاش"ی وت "لەعێراقدا ئاڕاستەیەكی سیاسی هەیە كە دەیانەوێت رۆڵی كورد پەراوێز بخەن، بەڵام ناتوانن‌و هەر حكومەتێك بەبێ دەنگی كورد پێكبهێنرێت ئەوا پڕۆسەی سیاسی عێراق شكست دەهێنێت، چونكە هەر بڕیارێكی چارەنوسساز لەعێراق دەدرێت، دەبێت بەتەوافوق بێت نەك بەزۆرینەو كەمینە".\nژمارە بۆ كورد لەپەرلەمانی عێراق ئێستا ئەو هێزەی نییە كە پێشتر هەیبووە ئەوە جگە لەوەی خول دوای خول كورسییەكانی كەم بوونەتەوە لەهۆڵی پەرلەماندا.\nلە هەڵبژاردنی ساڵی 2005ی پەرلەمانی عێراقدا لەكۆی 275 كورسی، كورد 77 كورسی بەدەستهێنا، بەڵام لەهەڵبژاردنی 2010دا ژمارەی كورسیەكانی كورد بۆ 57 كورسی كەم بووەوە ئەگەرچی ژمارەی كورسیەكانی پەرلەمان زیاد كرا بۆ 325 كورسی، بەڵام لەهەڵبژاردنی رابردوشدا كورد ژمارەی كورسیەكانی بەرزكردەوە بۆ 62 كورسی ئەگەرچی ژمارەی كورسییەكانی پەرلەمانیش بەرزكرانەوە بۆ 328.\nسەردار عەبدولكەریم ئەندامی پێشووتری ئەنجومەنی كۆمسیۆنی باڵای سەربەخۆی هەڵبژاردنەكانی عێراق بە"نیقاش"ی وت "سیستەمی هەڵبژاردن هۆكارێكی بۆ كەمبوونەوە دەنگی كورد لەهەڵبژاردنەكاندا".\nئەوەی چاوەڕوان دەكرێت گۆمی كەمكردنەوەی كورسی كورد لەپەرلەمانی عێراق بۆ هەڵبژاردنی داهاتوو قوڵتر بكاتەوە، هەڵبژاردنە لەناوچە جێناكۆكەكانی كەركوك‌و دیالەو سەڵاحەدین‌و نەینەوا.\nلەلایەك پارتی دیموكراتی كوردستان بڕیاری بایكۆتی هەڵبژاردنی داوە لەسنوری كەركوك، لەلایەكی تریشەوە بەهۆی كۆنتڕۆڵكردنی ئەو ناوچانە لەلایەن هێزە ئەمنیەكانی عێراقەوە دەنگی ناڕازی هاوڵاتیانی كورد لەو ناوچانە دژ بەحزبە كوردییەكان بەزربووەتەوە، ئەوە جگەلەوەی بەهۆی شەڕی داعشەوە هاوڵاتیانی بەشێك لەو ناوچانە ئاوارە بوون یان كۆچیان بۆ دەرەوەی عێراق كردووە كە پێشتر حزبە كوردییەكان پشتیان پێدەبەستن.\nمەحما خەلیل قایمقامی شنگال لەسنوری پارێزگای نەینەوا كە لەلایەن حكومەتی ناوەندیەوە دانی پێدا نانرێت پێشبینی كەمبوونەوەی كورسیەكانی كورد دەكات لەو پارێزگایە لە 8 كورسییەوە بۆ 4 كورسی.\nمەحما خەلیل بە"نیقاش"ی وت "دەنگی كورد ئەمجارە كەم دەكات، چونكە خەڵكێكی زۆر لەناوچە جێناكۆكەكان ئاوارەبوون یان كۆچیان كردووە بۆ دەرەوە، جگە لەوەش خەڵكی ناوچەكە زۆر نیگەران‌و توڕەن بەرامبەر لایەنە سیاسیە كوردیەكان كە نەیانتوانیوە بیانپارێزن".\nسەرەڕای لەدەستدانی كارتەكانی هێشتا كورد ئومێدی بە خاڵی "بەهێز"ی تری خۆی هەیە بۆ گۆڕینی هاوكێشەی سیاسی لەپەرلەمانی عێراق بۆ خولی داهاتوو.\nعەرەفات كەرەم سەرۆكی فراكسیۆنی پارتی لەپەرلەمانی عێراق گەشبینە بەوەی كورد رۆڵی دەبێت لەدیاریكردنی سەرۆك وەزیرانی داهاتووی عێراق هەرچەندە دان بەوەدا دەنێت كە كورد وەك پێشوو پێگەی بەهێزی نابێت تا رۆڵی یەكلاكەرەوە ببینێت.\nعەرەفات كەرەم بە"نیقاش"ی وت "ئەگەر كورد یەكگرتوو بێت‌و لەدوای هەڵبژاردنەكان هاوپەیمانێتی پێكبهێنن ئەوا رۆڵی سەرەكی دەبێت لەپێكهێنانی حكومەت‌و دیاریكردنی سەرۆك وەزیراندا، بەڵام بەم پەرتەوازەیی‌و لاوازییەی ئێستاوە كورد ناتوانێت رۆڵی هەبێت".\nئەمە ئەو بۆچوونەیە كە ئەحمەد حاجی رەشید سەرۆكی فراكسیۆنی كۆمەڵی ئیسلامیش لەپەرلەمانی عێراق پشتیوانی دەكات‌و پێیوایە لایەنەكانی تر ناتوانن كورد پەراوێز بخەن، ئەو بە"نیقاش"ی وت "بەبێ بەشێك لەكورد حكومەت پێكناهێنرێت، لەكاتێكدا ئەگەر حكومەتی زۆرینەش پێكبهێنرێت كە دوور نییە وابێت بەشێك لەكوردی تێدا دەبێت".\nئاماژەكانی پێكهێنانی حكومەتی زۆرینە لەماوەی رابردوودا بۆ كورد دڵخۆشكەر نەبوو، چونكە هێزە كوردییەكان لە15 ساڵی رابردوودا پشتیان بەحكومەتی تەوافوق بەستووە، هەموو جارێكیش ئەو هێزە كوردییانە ژمارەیەكی كاریگەربوون بۆ پێكهێنانی حكومەت‌و یەكلایی كردنەوەی پۆستی سەرەك وەزیران.\nنزیكبونەوەی ئەم دواییەی هێزە سونەو شیعەكان لەژێر چەتری پەرلەماندا مەترسی دووبارە كردنەوەی تێپەڕاندنی پرسەكانی لەلای كورد دروستكردووە بەزۆرینەی دەنگی ئەو دوو پێكهاتەیە، وەك چۆن پێشتر پڕۆژەیاسای بودجەی 2018 یان بێ رەزامەندی كورد پەسەندكرد.\nمەحمود عوسمان سیاسەتمەداری كورد كە بۆ چەندین خول ئەندامی پەرلەمانی عێراق بوو بە"نیقاش"ی وت "نزیكبوونەوەی شیعەو سونە دەریدەخات كورد رۆڵی دەبێت لەبەغدا یان نا، ئەگەر نزیك ببنەوە كورد ناتوانێت رۆڵی هەبێت‌و پۆستی سەرۆك وەزیران یەكلایی بكاتەوە".\nهەموو ئاماژەكان بەرەو ئەو ئاراستەیەن كە ئەمجارە كورد ژمارەیەكی قورس نییە لەفەرمانڕەوایی عێراقداو وەك پێشتر ناتوانێت مەرجەكانی خۆی بسەپێنێت، بەڵام ژمارەیەكیش نابێت كە فەرامۆش بكرێت، رەنگبێ بەدەمەوە هاتنی ئەم دواییەی حەیدەر عەبادی بۆ ناردنی موچەی فەرمانبەرانی هەرێم‌و كردنەوەی فرۆكەخانەكان بۆخۆی دانپیانانی سەرەك وەزیران بێت بەگرنگی دەنگی كورد، چونكە عەبادی لەئەگەری كاندیدبوونەوەی بۆ پۆستی سەرەك وەزیران، نایەوێ دەنگی سەروو 50 كورسی لەپەرلەمانی عێراقدا لەدەست خۆی بدات.\nپەرلەمانتارێکى یەکێتى چارەسەرى کێشەى موچه‌ی یه‌که‌ی پاسه‌وانی دەکات\nنەوزاد رەسوڵ پەرلەمانتارى یەکێتى نیشتیمانى کوردستان لە پەرلەمانى عێراق تایبەت بە HNNراگەیاند چەند رۆژێکە ئێمە لە هەوڵداین بۆ چارەسەرکردنى موچەى پاسەوانى دوای ئه‌وه‌ی حکومه‌ت توانی پێداچوونه‌وه به مووچه‌ی فه‌رمانبه‌ران بکات و سیسته‌مێکی نوێ مووچه‌ی ڕاگه‌یاند، له‌گه‌ڵ به‌ڕێزان،له لە ئەنجومەنى وەزیرانى حکومەتى هەرێم لەهەوڵى چدى دا بووین بۆ ئه‌م مه‌به‌سته.ئێمەیان دڵنیاکردەوە،مووچه‌ی یه‌که‌ی پاسه‌وانیش به‌پێی سیسته‌می نوێی مووچه ده‌ستکاری ده‌کرێت.\nڕونکرده‌وه‌یه‌ک له نەوزاد رەسوڵ پەرلەمانتارى یەکێتى نیشتیمانى کوردستان ،ده‌رباره‌ی موچه‌ی یه‌که‌ی پاسه‌وانی\nدیسان مووچەی پۆلیسی پاسەوانییەکان لەلایەن پارتییەوە موزایەدەی پێکرا،لەکاتێکدا چەند رۆژێکە ئێمە لەهه وڵداین و تەنانەت لەرۆژی ۱۲ی ٤ من نامەی ڕەسمیم ئاراستەی بەڕێز کاک قوباد تاڵە بانی کردووە و لەلایەن کاک سمیر هەورامی راوێژکاری بەڕێزیانەوە وەڵام دراینەوە کە دڵنیای پۆلیسەکان بکەنەوە وا لەهەوڵی بەردەوامی چارەسەرکردنی کێشەکە داین ،،بەڵام وەک پیشەی هەمیشەییان کەزانییان کێشەکە بەرەوچارەسەرە،بەو رۆژی جومعەیە کە پشووەو جەنابی وەزیر و وەزارەتیش هەرلەدەوامدا نین پەنایان بۆ لێدوانێکی وەزیری ناوخۆ بردگوایە ئەو لەخەمی پۆلیسەکاندایەلەکاتێکداهەمووان دەزانن چارەسەرکردنی کێشەکەلەدەسەڵاتی وەزیری ناوخۆ دانی یە و ئەم بابەتە لەچوارچێوەی توانا و دەسەڵاتی سەرۆک و جێگری سەرۆک وەزیران و وەزارەتی دارایی دایە ، بۆیە پۆلیسە دڵسۆز و سەربەرزەکان لەوە هۆشیارترن کە موزایەدەیان بەسەرەوە بکرێت.\nله هه‌ولێر و دهۆك مامۆستایان سزادراون\nبه‌هۆی بایكۆته‌وه، ٣٧ مامۆستا له هه‌ولێر و دهۆك سزادراون، و تا ئێستا سزاکان بەردەوامە و لانەبراون یه‌كێتى مامۆستایانیش داواى سڕینه‌وه‌ى سزاكان ده‌كات.\n، جێگری سه‌رۆكی یه‌كێتی مامۆستایانی كوردستان، راگه‌یاندوە'' له قوتابخانه‌یه‌كی هه‌ولێر ١٩ مامۆستا و له دهۆكیش ١٨مامۆستا، به‌هۆی نه‌چوونه‌وه‌یان بۆ ده‌وام سزادراون"\nوتیشی"وه‌ك یه‌كێتی مامۆستایان په‌یوه‌ندیمان، به لقه‌كانی هه‌ولێر و دهۆك-ه‌وه كردووه و دوپاتیانكردووه‌ته‌وه نابێت سزابدرێن، چونكه كاته‌كه‌ی هه‌مان رۆژی بایكۆتی گشتی مامۆستایان بووه بۆ داواكردنی مافه‌كانیان".\nبە...وێنه رووداوێكى هاتوچۆ لە هه‌ولێر\nئه‌مڕۆ رێكه‌وتى 12 ى 4 ى 2018، له‌سه‌ر شه‌قامى 120 مه‌ترى شارى هه‌ولێر پێكدادان له نێوان دوو ئۆتۆمبێلدا روویدا و له ئه‌نجامدا منداڵێك گیانى له‌ده‌ستدا و شۆفێرێك برینداربوو.\nبه‌پێى ئه‌و زانیاریانه‌ى له به‌ڕێوه‌به‌رایه‌تى هاتوچۆى هه‌ولێره‌وه بلاوکرایتەوە، پێش نیوه‌ڕۆى ئه‌مڕۆ پێنج شه‌ممه له‌سه‌ر شه‌قامى 120 مه‌ترى شارى هه‌ولێر رووداوێكى هاتوچۆ له جۆرى پێكدادان له نێوان سێ ئۆتۆمبێلدا روویدا.\nله ئه‌نجامى رووداوه‌كه‌دا منداڵێك كه سه‌رنشینى یه‌كێك له ئۆتۆمبێله‌كان بووه گیانى له‌ده‌ستداوه و شۆفێرێكیش برینداربووه.\nمیسون چاكربۆرتی بناسه\n12 نیسان 2018\nكەمال محەمەد سمبولی بەرخۆدان بڵاو دەكاتەوە\nلە نوێترین كاری خۆیدا هونەرمەند كەمال محەمەد باس لە كارە نوێكەی دەكات كە پێشكەشی شەرەڤانانی كردووە لە رۆژئاوای كوردستان.\nكەمال محەمەد لە پارچە ڤیدیۆیەكدا ئەوەی بڵاو كردووەتەوە نوێترین بەرهەمم بەناونیشانی "سمبولی بەرخۆدان"\nكە پێشكەشی شەرەڤانانی پیاوان و ژنانی رۆژئاوای كوردستانی كردووە .\nبریارە لە چەند رۆژی داهاتوودا وئەو بەهەمە بڵاو ببێتەوەكە هونەرمەند ماوەیەكە بەرهەمی نوێی نیە بەڵام ئەمە نوێترین بەرهەمی ناوبراو دەبێت لە ساڵی 2018 دا .\nبەرهەمەكە لەلایەن كۆمپانیای كەی ئێم جییەوە كاری بەرهەمهێنان و ئامادەكردنی بۆ كردووە .\nچۆن چارەسەری سەرئێشە دەکەیت....؟\nچارەسەرکردنی چرچبوونی پێست\nهه‌میشه ژن و مێرد هه‌وڵی ئه‌وه ده‌ده‌ن پارێزگاری له تینی رۆمانسیه‌ت بکەن\nسه‌عدی ئه‌حمه‌د پیره: ئه‌ركی نه‌ته‌وه‌یی‌و نیشتمانیی ئێمه‌یه پشتیوانیی له خه‌باتی باكوور‌و پارچه‌كانی تری كوردستان بكه‌ین\nالصفحة 6 من 1240\nبۆ پەیوەندی کردن بە بەرێوەبەرایەتی تۆڕی هەواڵی هەولێر ئەو ئیمێل و ژمارە مۆبایلانەی خوارەوە بەکاربێنە\nناونیشنا : عێراق - هەولێر - بەرامبەر نەخۆشخانەی سەنتەری دڵ\nئیمێل : عنوان البريد الإلكتروني هذا محمي من روبوتات السبام. يجب عليك تفعيل الجافاسكربت لرؤيته.\nماڵپەر : ٠٠٩٦٤٧٥٠٤٦٦١٧٤٥\nDesigned by swara aziz


ئەگەر كوڕت هەیە ئەوا ئەم شتانە قەدەغەیە\n-لە هەموو كۆبوونەوەیەكی خانمان و ژناندا مەیخەرە شوێنی خۆت و لەگەڵ خۆت مەیبە، بەڵكو لێگەڕێ با كاتەكانی لەگەڵ باوكیدا بەسەربەرێت تاكو پەیوەندیەكی باش لەگەڵ باوكیدا دروست بكات و فێری ڕەوشت و خەسڵەتی پیاوانە بێت.\n-توێژینەوەكان ئاماژە بەوە دەدەن یەكێك لە هۆكارەكانی مەیل و حەزی هاوڕەگەزبازی لای كوڕان ئەوەیە كە منداڵ پەیوەندیەكی باش و تۆكمەی لەگەڵ باوكیدا نەبووە.\n-كاتێك منداڵەكەت نەرمو نیانە یان ڕۆح سوك و قسە لەسەر خۆیە یان زۆر دەگری، پێی مەڵێ ئەوە چیە ئەڵێی كچیت و كچ كچی مەخەرە دوا، با وای لێ نەیەت ڕقی لە ناسنامە و ڕەگەزی خۆی بێت.\n-لە دوای تەمەنی 5 ساڵیەوە، هەوڵدە منداڵەكەت فێربكەی خۆی بشوات و خۆت نەیشۆیت، یان ئەگەر پێویست بوو خۆت بیشۆیت ئەوا بە تەواوی جلەكانی لەبەر دامەكەنە چونكە لەو تەمەنەوە ئیدی منداڵ خەیاڵ و بیری سێكسی لەلا دروست دەبێت. ( ئەگەر گونجاو بوو دەتوانرێ لەمەدا باوكی هاوكار بێت لە شۆردنیدا)\n-كوڕەكەت مەخەرە دنیایەكی سۆزداری توندەوە لەگەڵ خۆت، كاتێك هاوسەرەكەت پەیوەندی سۆزداری لەگەڵتا لاوازە ئەوا هەوڵمەدە لەگەڵ كوڕەكەت قەرەبووی بكەیتەوە ، چونكە بەو شێوە پێتەوە وابەستە دەبێت و كاریگەری لەسەر پەیوەندیەكانی دەبێت لەگەڵ خێزانیدا.


دەستپێک - Gpedia, Your Encyclopedia\nھەنووکە ٢٨٬٥٣٣ وتار بە کوردیی ناوەندی (سۆرانی) ھەن. پێڕستی وتارەکان · ڕێکخستنەکان\nپێنجشەممە، ١٤ی کانوونی دووەمی ٢٠٢١ (ز)؛ بەرامبەر بە ٢٥ی بەفرانباری ٢٧٢٠ (ک)\n١٧ی کانوونی یەکەم – ڕۆبێرت لێڤاندۆفسکی (لە وێنەکەدا) یاریزانی بایەرن میونشن خەڵاتی فیفای ٢٠٢٠ بۆ باشترین یاریزانی جیهان بەدەست هێنا\n٢ی کانوونی یەکەم – ڤالیری گیسکارد دیستان سەرۆکی پێشووی فەڕەنسا لە تەمەنی ٩٤ ساڵی کۆچی دواییی کرد.\n٢٩ی تشرینی دووەم – یانەی ئەھلیی میسڕی لەدوای بردنەوەی بەسەر یانەی زەمالەک لە ئەنجامی کۆتایی ٢ x ١ توانیی نازناوی نۆیەم خولی یانە پاڵەوانەکانی ئەفریقا بەدەست بھێنێت.\n٢٥ی تشرینی دووەم – دیێگۆ مارادۆنا یاریزانی پێشووی ھەڵبژاردەی تۆپی پێی ئەرژەنتین لە تەمەنی ٦٠ ساڵی کۆچی دوایی کرد.\nلەدوای ڕاگەیاندنی دەوڵەتی ئیسرائیل، یەکەم وڵات کە باڵیۆزخانەی خۆیی لەئیسرائیل کردەوە، ھۆلەند بوو، لەشاری قودس باڵیۆزخانەکەی کردەوە.\nڕێکەوتننامەی خەلیل لەنێوان ئیسرائیل و فەلەستین مۆرکرا، کە تایبەت بوو بەدابەشکردنی شاری خەلیل لەنێوانیاندا.\nویکیپیدیا ئینسایکڵۆپیدیایەکی ئازادی ئینتەرنێتییە کە بە دەستی بەشداربووانی خۆبەخشەوە لە سەرانسەری جیھاندا پێکدێت. سەیرکردن، لەبەرگرتنەوە و بەکارھێنانەوەی ناوەرۆکی ویکیپیدیا ئازادە. ویکیپیدیا دەستەی نووسەران یان چاودێرانی تایبەتی نییە و ھەموو کەس لە سەر ئینتەرنێت دەتوانێت دەستکاری و چاودێریی وتارەکانی بکات. ئەم ویکیپیدیایە کە بە شێوەزاری ناوەندی (سۆرانی) لە زمانی کوردی (Central Kurdish Branch) دەنووسرێت لە ٢٠٠٩ەوە لە ویکیپیدیای کورمانجی بە ھۆی چەند کێشەی تەکنیکی و زمانەوانییەوە جیا بووەتەوە و ئێستا ٢٨٬٥٣٣ وتار و ١٣٧ بەشداربووی چالاکی ھەیە.\nتا ئێستا ٤٣٬٤٢٨ ھەژمار لە ویکیپیدیای کوردیی سۆرانی دروستکراون کە ١٣٧ بەکارھێنەریان لە سی ڕۆژی ڕابردوو بەشدارییان ھەبووە. ھەموو بەکارھێنەرێک لێرە خۆبەخشانە بەشداری دەکات و تەنیا لە سیاسەتەکان پەیڕەوی دەکرێ نەک لە ھیچ تاکە کەسێک. بۆ باشترکردنی وتارەکان بەکارھێنەران ھەردەم قسەوباس و خاڵەکانی خۆیان لە پەڕەکانی وتووێژی تایبەتدا دەردەبڕن. ویکیپیدیای کوردی پێشوازی لە بیروڕاکان و وتووێژەکانی ھەموو بەکارھێنەرێک دەکات سەبارەت بە ھەموو بەشەکانی.\nھەنووکە لە ویکیپیدیای کوردیی ناوەندی ٢٨٬٥٣٣ وتار ھەن، ئەمەش ئەوە دەگەیەنێت کە ئەو وتارەی کە تۆ دەتەوێت لە ویکیپیدیا بی نووسیت ئەگەری ھەبوونی ھەیە. پەڕەی گەڕان بەکاربھێنە بۆ ئەوەی بزانیت کە ئەو وتارەی دەتەوێت بی نووسیت ھەیە لە ویکیپیدیا یان نا، لەوانەیە لەژێر ناوێکی تر ھەبێت. ئەگەر وتارەکە ھەبوو ئەوا پێویست ناکات پەڕەیەکی نوێ دروست بکەیتەوە لەبارەی ھەمان بابەتەوە، چوونکە دەسڕدرێتەوە. بەڵام تۆ ئازادیت لە چاکسازیکردن لەو وتارە ھەرچۆنێک بێت. ئەگەریش نەبوو، ناوی وتاری خوازراو لەم سندووقەی خوارەوە بنووسە و دروستی بکە. بیرت نەچێت کە بە ئاگایییەوە دوای ڕێنمایییەکان بکەویت و سیاسەتەکان لەسەر نووسینی وتار و شێوازەکانی بخوێنیتەوە. وتاری بێبایەخ دەسڕدرێتەوە.\nبە ڤیدیۆ پێشوازیکردن لە ساڵی ٢٠٢١، لە شەقامی سالم، سلێمانی.


📅 00-02-1934 رێکەوت و رووداو (کڕۆنۆلۆژیا)\n- گیرانی پارێزەر قاسم حەسەن لەلایەن د.ا، بەهۆی چال [ زۆرتر... 👁] ✖ ✖ ✖ 0 0 ✔ 66% ✍ هـ.ب. 30-8-2010 11:20:01\n📅 00-10-1970 رێکەوت و رووداو (کڕۆنۆلۆژیا)\n- گیرانی چەند تێکۆشەرێکی کورد لە باکوور لەلایەن د. [ زۆرتر... 👁] ✖ ✖ ✖ 0 0 ✔ 90% ✍ هـ.ب. 30-8-2010 11:20:19\n📅 00-11-1946 رێکەوت و رووداو (کڕۆنۆلۆژیا)\n👁 ئەم بابەتە 3,708 جار بینراوە\n- محەمەد سدیق تەهای نەهری بووەوە نوێنەری هەولێر لە [ زۆرتر... 👁] ✖ ✖ ✖ 0 0 ✔ 70% ✍ هـ.ب. 30-8-2010 11:20:04\n📅 1900 رێکەوت و رووداو (کڕۆنۆلۆژیا)\n- ئەدوارد سەخاو، بە زمانی ئەڵمانی باسی زۆر گرنگی ل [ زۆرتر... 👁] ✖ ✖ ✖ 0 0 ✔ 84% ✍ هـ.ب. 30-8-2010 11:19:31\n👁 ئەم بابەتە 9,570 جار بینراوە


دیسانەوە سندوقی باندۆرای كەركوك … عەلی مەحمود محەمەد – Dengekan\nbyAli Mahmud\tJuly 15, 2019\tGeneral\nلە 3 ساڵی رابردوودا 3 جار سندوقی باندۆرای شەڕوكارەساتی كەركوك بە روماندا هەڵدراوەتەوە بە تایبەتیش دانیشتووانی شارەكە, هەڵكردنی تاك لایەنەی ئاڵای كوردستان, ئەنجامدانی ریفراندۆم لە سەرتاسەری پارێزگای كەركوك بێ گوێگرتن لە پێكهاتەكان دی, دوو كارەساتەكەی پێشوون, هەڵدانەوەی سەرقەباغی سندوقێك بوون, هەرچی شەیتانی دنیایە خۆی تێدا مەلاس دابوو, هەردوجارەكەش لە ئەنجامی ئەوەوە بوو بێ گەڕانەوە بۆ پێكهاتەكانی دیكە بڕیار درا.\nئەمجارەش دیاریكردنی پارێزگارێك بۆ شارەكە بە رێكەوتنی دوو گروپی بچوكی یەكێتی و پارتی, كە تەنانەت شەرعیەتی سیاسی بڕیاردانیشیان نەماوە لە روی رێكخراوەییەوە,ماوەی نوێنەرایەتی ناو پارتەكەیان بەسەرچووە بەهۆی ئەنجامنەدانی كۆنگرەوە, وەك ئەوەی تەنها خۆیان هەبن و لەناو خۆشیاندا ئەو گروپە نەخوێندەوارو بازرگانەی كە ناویان مەكتەبی سیاسییە, لەناو ئەوانیش هەردوو بنەماڵە, ئەمجارەش بێ گەڕانەوە بۆ رای گەل و پێكهاتەكانی دی شارەكە, تەنانەت ئەندامانی حیزبەكانیان بڕیارەكەیان دا, دەرگای نەگبەتیەكیان كردەوە شەڕو مەترسیەكانی لەوانی پێشووتر كەمتر نابێت, كە شەڕی نەتەوایەتییە لەسەردەمی دادپەروەری جیهانی, هەر ئاگرێكی بچووك بڕیاردەرانی پێشتر لە خۆیدا دەسوتێنێت.\nPrevious قاسم ئاغا لەنێوان ئێستاداو موستەشاریەتی لە ڕابڕدوودا … شوانە حەسەن بەکر\nNext چەند هەڵەیەکی بەختیار عەلی لە ڕۆمانی دەریاس و لاشەکان … نوسینی:ئالان فەرمان\nچیرۆک/ چارەنووسی خۆمدایە دەستی کچێكەوە.. ن/جەلال قادر


بەوێنە.. كارگه‌ی دۆشاوی ته‌ماته‌ی شاره‌زوور كه‌وته‌وه كار\nعومه‌ر عه‌زیز 22/07/2020 - 14:37 ئابووری/كوردستان\nئه‌مڕۆ چوارشەممە كارگه‌ی دۆشاوی ته‌ماته‌ی شاره‌زوور كه‌وته‌وه كار كه ڕۆژانه نزیكه‌ی (220) تۆن ته‌ماته له جووتیارانی هەرێمی کوردستان وه‌رده‌گرێت.\nكامه‌ران محه‌مه‌د، خاوه‌نی كارگه‌ی دۆشاوی ته‌ماته‌ی شاره‌زوور، به (باسنیوز)ی ڕاگه‌یاند: "نزیكه‌ی (6) مانگه له‌سه‌ر كێشه‌یه‌كی لاوه‌كی كارگه‌مان ڕاگیراوه، به‌ڵام خۆشبه‌ختانه ئه‌مڕۆ چوارشەممە 22|7|2020 كارگه‌كه‌مان كه‌و‌ته‌وه كار و ڕۆژانه نزیكه‌ی (200 بۆ 220 ) تۆن ته‌ماته له جووتیاره‌كانی شاره‌زوور، دهۆك و هه‌ولێر وه‌رده‌گرین".\nگوتیشی: "ئه‌وه‌ی كه به‌رهه‌می ده‌هێنین به‌پێی ته‌ماته‌كه‌یه، ئه‌گه‌ر ته‌ماته‌كه ئه‌و شێوازه بێت كه خۆمان ده‌مانه‌وێت، ئه‌وه نزیكه‌ی (35 بۆ 36) تۆن ئاو ته‌ماته به‌رهه‌م ده‌هینین و ئینتاجی كارگه‌كه‌ی ئێمه‌ش ڕۆژانه سه‌عاتی نزیكه‌ی شه‌ش هه‌زار قوتووی (800) گرامییه، واته له سه‌عاتێكدا شه‌ش هه‌زار قوتووی (800) گرامی به‌رهه‌م ده‌هێنین".\nلەباره‌ی هه‌نارده‌كردنی بەرهەمەکەوە ئاماژه‌ی به‌وهش دا: "دوو برندمان هه‌یه، یه‌كه‌میان شاره‌زووره و ئه‌وی دیكه‌یان به‌غدایه، شاره‌زووره‌كه له هه‌ریمی كوردستاندا به‌سه‌ر بریكاره‌كانماندا دابه‌شی ده‌كه‌ین و به‌غدا‌كه‌ش بۆ هه‌موو عێراقه، ڕه‌نگه له داهاتوویه‌كی نزیكدا بۆ بازرگانێكی ئه‌ڵمانیاشی بنێرین، ئه‌و بازرگانه هاتووه و نموونه‌مان داوه پێی و ڕه‌نگه بۆ ئه‌ویش بنێرین".


کاتێک شەرعییەتی شۆڕشگێڕانە خیانەت لە خۆی دەکا - قەڵەم\nکاتێک شەرعییەتی شۆڕشگێڕانە خیانەت لە خۆی دەکا\nتاریخ ایجاد در چهارشنبه, 29 آذر 1396 19:22\nبە کۆبوونەوەی جەماوەرێکی بەرفراوان لە مووچەخۆری سەر بە لیستی حیزب و چەکداری حیزبی، ئەو وەهمە دروست بوو کە توانیوویانە بۆ ماوەیەکی یەکجار درێژ بە چێ کردنی جەماوەری حیزبی (کە هەوڵدەدرا ناوی نەتەوەی کوردیان لێ بنێن)، شەرعییەتی خۆیان بەرهەم بێننەوە و بۆ هەمیشە گارانتی بکەن.\nلە دووای راپەڕینی ١٩٩١ەوە پرۆژەی درووستکردنی نەتەوە لە هەرێمی کوردستان پێدەچوو بە گوێرەی رێکلامە و پرۆگرامی حیزبە سیاسییەکان بیرێکی گونجاو و لەجێی خۆی بێت. ئەگەر هەرێمی کوردستان لە قۆناغی خەباتی چەکداری رزگاری ببوو و لە رێگای راپەڕینێکی جەماوەرییەوە توانیبووی پانتاییەکی بەرفراوانی خاکی خۆی بخاتە ژێر دەسەڵاتی خۆی، هەموو لۆژیکێک ئاماژەی بەوەی دەدا رەنگە هەرێم بەرەبەرە بتوانێ هەندێ پرۆژە ساغ بکاتەوە کە بە درێژایی زاڵبوونی دەسەڵاتی حکومەتە ناوەندەکان نەیانتوانیبوو رایپەڕێنن، کە یەک لەوان پرۆژەی نەتەوە سازی بوو. بەڵام ئەم ئەرکە نەک تەنیا بەڕێوە نەچوو، بەڵکو لە هەمان چرکەساتەکانی یەکەمەوە دەرکەوت هەیمەنەی دەسەڵاتی حیزب و بەرژەوەندیی حیزبی لەوە گرینگتر و گەورەترە هەرێم بتوانێ بکەوێتە ناو رەوتی وەها پرۆژەیەکەوە.\nبەڵام بۆچی ئایدیایەک کە هەموو حیزبەکان خۆیان پێوە دەناساند، واتە ئایدیای کوردایەتی، نەیتوانی ئەمانجەکانی خۆی بپێکێ؟ چی بووە هۆکاری هەرەسهێنانی بیرێک کە ئایدیای پشت هەموو بزووتنەوە چەکدارییەکان بوو؟\nئەگەر بگەڕێینەوە بۆ قۆناغی راپەڕین و پاش راپەڕین دەبینین فەزای زاڵی ئەو سەردەمە فەزای زاڵی شەرعیەتی شۆڕشگێڕانە بوو. هەموو ئەو حیزبانەی پشت ئەستوور بە خەباتی چەکداری بوون، لەم شەرعییەتە کەڵکیان وەرگرت و لە دەنگدانە سەرەتاییەکاندا دوو حیزبی سەرەکی واتە پارتی و یەکیەتی توانیان جڵەوی دەسەڵات بەدەستەوە بگرن و حکومەتی هەرێمی کوردستان بە لۆژیکی پەنجا ـ پەنجا بنیات بێنن. ئەو سەردەمە هەموو هیوایەتەکە ئەوە بوو بەرەبەرە ئەو عەقڵە حاکم دەبێ کە سەرئەنجام لە رەوتێکی مەعقولدا حیزبەکان فێری ململانێی دیمۆکراتیانە بن و ئیتر لە داهاتوودا کۆتایی بە مەنتقی فیفتی ـ فیفتی دەهێنرێ، بەڵام نەک تەنیا ئەمە بەدی نەهات، بەڵکو لە دوو سێ ساڵی داهاتوودا کۆمەڵگای کوردستان ئەزموونی شەڕێکی ناوخۆی بەخۆیەوە بینی کە لەوەی کاتی شاخی جیا دەکردەوە و هەرێمی بەتووش کارەساتێکی گەورەوە کرد. لە راستیدا شەڕی ناوخۆ، بنەمای دەست تێوەردانە دەرەکییەکانی، بەتایبەت لە لایەن ئێران و تورکیاوە رەخساند و ئیتر هەرێم کەوتە ناو قۆناغێکەوە کە قەت نەیتوانی حکومەتی هەرێم لە مانای ئاسایی خۆیدا پێک بێنێ. ئەوەی درێژەی کێشا لە راستیدا دەسەڵات و هەیمەنەی حیزب بوو بەسەر ناوچەیەکدا لە ژێر ناوی حکومەتی هەرێم. حکومەتێک کە بە درێژایی ٢٦ ساڵ تەنیا ناو بوو و بەس.\nکەواتە دەتوانین بڵێین کە پرۆژەی نەتەوە سازی، ئەگەرچی ئەو حیزبانە پشت ئەستوور بە شەرعیەتی شۆڕشگێڕانە بوون، هەر لە کاتی لە دایکبوونی دەسەڵاتی فیفتی ـ فیفتی و دوواتر شەڕی ناوخۆ و دەست تێوەردانی هێزە ئیقلیمییەکان بەتووش کیشەی جیددی و گرینگەوە بوو.\nبەڵام دۆخەکە هەر بەمە رانەوەستا. دوو حیزبی دەسەڵاتدار کە لە شەرعییەتی شۆڕشگێڕانەی خۆیان دڵنیا نەبوون، بەرە بەرە بە مەبەستی زاڵکردن و هێشتنەوە درێژخایەنی خۆیان دەستیان برد بۆ هەندێ کار و کردەوەی تر کە بە تەواوی بەپێچەوانەی شەرعییەتی شۆڕشگێڕانەکەیان بوو. دەستگرتن بە سەر جمگە سەرەکییەکانی داهاتی وڵات، هەر لە خالە سنوورییەکانی بازرگانییەوە بگرە تا زەوەی و زار و بازاڕ، قۆرغکردنی خاوەندارییەتی شەریکە جۆربەجۆرەکان و لەم دوواییانەیش دا دەستبەسەراگرتنی چاڵە نەوتییەکان و پاڵاوگەکان، وای کرد کە بۆ ئەوەی بتوانن وەک حیزبی سەرەکی بمێننەوە، خەڵک چاو لەدەستی خۆیان بکەن. جگە لەمە سازکردنی لیستی زەرد و سەوز بەمەبەستی دامەزراندنی خەڵک (فەرمانبەربوون تەنیا بە گوێرەی ئەم لیستانە بوو)، هەروەها شێوازێکی تر بوو بۆ وابەستە کردنی خەڵک بەخۆیان. هاوکات بەرەبەرە بە هۆی زیادکردنی داهاتیان، هێزی پێشمەرگە و ئاسایش و... لە ئاستیکی فراواندا پەرە پیدا و جۆرەهای تریشیان دروستکرد. گەر هەموو ئەمانە لەبەرچاو بگرین، دەبینین کە بە کۆبوونەوەی جەماوەرێکی یەکجار بەرفراوان لە مووچەخۆری سەر بە لیستی حیزب و چەکداری حیزبی، ئەو وەهمە لەلای ئەم دوو حیزبە سەرەکییە دروست بوو کە توانیوویانە بۆ ماوەیەکی یەکجار درێژ بە چێ کردنی جەماوەری حیزبی (کە هەوڵدەدرا ناوی نەتەوەی کوردیان لێ بنێن)، شەرعییەتی خۆیان بەرهەم بێننەوە و بۆ هەمیشە گارانتی بکەن. لە راستیدا مەنتقی فیفتی ـ فیفتی و بەرژەوەندیی حیزبی شێوازی شەرعییەتی شۆڕشگێڕانەی بۆ شەرعییەتێکی تر گواستەوە کە بە تەواوی پێچەوانەی ئەوی پێشوو بوو.\nبەڵام دەرئەنجامەکانی وەها دۆخێک چی بوون؟\nدەتوانین بڵێین کە دەرئەنجامەکان ئەمانە بوون:\nـ لە هەرێمی کوردستان نەتەوە لەدایک نەبوو. ئەوەی هەیە جەماوەرێکە بە ناوی جەماوەری حیزبی،\nـ لە هەرێم، دەوڵەت، تەنانەت بە مانا هەرێمییەکەیشی، لە دایک نەبوو، ئەوەی هەبوو دەسەڵاتی حیزبی بوو،\nـ لە هەرێمی کوردستان کەواتە دەوڵەت ـ نەتەوە کە فۆڕمی دەوڵەتە لەم سەردەمەدا، لەدایک نەبوو،\nـ لە بارودۆخێکدا کە دەسەڵاتی ناوەند لە هەرێم غایب بوو، نەبوونی دەسەڵات لە فۆرمی هەرێمیشدا لە راستیدا بە واتای پشێوییە. پشێوییەک کە جۆر و شێوازی هەیە، هەر لە شێوازی شاراوەیەوە بگرە تا شێوازی تەقاوەی،\nـ لە غیابی نەتەوە و دەوڵەتدا، ئەو پێشبڕکێیەی کە هەیە بۆ گیرفان پڕکردن، لە حیزبەوە شۆڕدەبێتەروە بۆ ناو جەماوەری حیزبی و ئیتر فەساد و گەندەڵی سەرتاپای کۆمەڵگا دادەگرێ،\nـ ئەم جەماوەرە حیزبییە چونکە بە گوێرەی پارە و پوول دروستکراوە، بێ ئینتیمایە،\nـ ئەم جەماوەرە حیزبییە، بە رواڵەت چونکە زۆرن گوایا دەتوانن رۆڵی نەتەوە بگێڕن، بەڵام نەتەوە نین،\nـ لەو کاتانەیدا حیزب پێی خۆشە ئەم جەماوەرە هەڵدەخڕێنێ و گەمەی شەرعییەت پێ بەخشینی کردەکانی خۆی پێدەکا، بەڵام ئەم جەماوەرە حیزبییە چونکە گەندەڵە، لە راستیدا ناتوانرێ پشتی پێ ببەسترێ،\nـ لە کاتی قەیرانەکاندا و بە تایبەت لە کاتی بەرنگارییەکاندا هەر هەموویان (واتە چەکداری حیزبی و ئەم جەماوەرە) پێکەوە هەڵدێن.\nکۆتاقسە ئەوەیکە نەتەوە پێناسەی خۆی هەیە. نەتەوە کۆیەکە خاوەن کەسایەتی کە هەست بە کارتێکەری خۆی لە سەر دەسەڵات دەکا و هەروەها لەگەڵ دەوڵەت و دام و دەزگاکانی رووبەڕووە، نەک لەگەڵ حیزب. نەتەوە کەسایەتی خۆی لە دەوڵەتدا دەبینێتەوە نەک لە حیزبدا. حیزب بۆ ئەو ئامرازە، بەڵام دەوڵەت (واتە دام و دەزگاکانی راپەڕاندنی ژیانی خەڵکی لە هەموو بوارەکاندا)، نەک ئامراز نیە، بەڵکو بریتییە لە خودی نەزم و ژیانی ناو کۆمەڵگا. کە دەوڵەتیش بزر بوو، هیچ کەس ناتوانێ جێگای بگرێتەوە، تەنانەت حیزبەکانیش بە هەموو سەروەت و سامانیانەوە. بۆیە سەرئەنجام سەرەڕای دۆخی بەڕوالەت ئارام، رۆژێک وەزعەکە دەتەقێتەوە و ئەو خەڵکەی جەماوەری حیزبی نیە و لەدەرەوەی ئەم رەوتەیە لێی رادەپەڕێ و بگرە جەماوەرە حیزبییەکەیش لەگەڵ خۆی رێک دەخا.\nراستە هیچ دەسەڵاتێک ناتوانێ هەتا سەر پشت ئەستوور بە شەرعییەتی شۆڕشگێڕانە بمێنێتەوە و دەبێ شەرعییەتی تر چێبکا، بەڵام ئەمە بەو مانایە نیە دەتوانرێ بە شەرعییەتی شۆڕشگێڕانە شەرعییەتی نادیمۆکراتی و پڕ لە گەندەڵێ سازبکرێ. تەنیا جێگرەوەی شەرعییەتی شۆڕشگێڕانە، شەرعییەتی دیمۆکراتیانەیە. حیزبی شۆڕشگێڕ لە پرۆسەی درووستکردنی دەوڵەتدایە و دەوڵەتیش دیاردەیەکە یەکجار بەرفراوانتر لە حیزب.


عه‌لاوی ستایشی وه‌زیرێکی گۆڕان ده‌كات\nئه‌یاد عه‌لاوی جێگری سه‌رۆك كۆماری عێراق و سه‌رۆكی ئیئتیلافی وەتەنییە به سه‌رۆكایه‌تی وه‌فدێك له په‌رله‌مانتارانی فراکسیۆنەکەی سه‌ردانی وه‌زاره‌تی كۆچ و كۆچبه‌رانی عێراقی كرد.\nئه‌یاد عه‌لاوی، ستایشی رۆڵی ده‌رباز محه‌مه‌د وه‌زیری كۆچ و كۆچبه‌رانی عێراقی كرد له راپه‌ڕاندنی ئه‌ركه‌كانیدا به‌رامبه‌ر به كۆچبه‌ران و به‌ڵێنیدا هه‌مو په‌یوه‌ندییه‌كانی خۆی بخاته‌گه‌ڕ بۆ كۆكردنه‌وه‌ی كۆمه‌ك و یارمه‌تی بۆ وه‌زاره‌تی كۆچ و كۆچبه‌ران.\nلەکۆبونەوەی لەگەڵ وەزیری کۆچ و کۆچبەران، ئه‌یاد عه‌لاوی وتی :"هاتوین به‌مه‌به‌ستی پاڵپشتی كردنی وه‌زاره‌ت و گفتوگۆكردن سه‌باره‌ت به بارودۆخی ئاواره‌و په‌نابه‌ران، له راستیدا قه‌یرانێكی گه‌وره له وڵاتدا هه‌یه، ده‌بێت هه‌مو دامه‌زراوه‌كانی ده‌وڵه‌ت پشتیوانی بكه‌ن له پێش هه‌مویانه‌وه وه‌زاره‌تی كۆچ و كۆچبه‌ران و جه‌نابی وه‌زیر كه پیاوێكه له هه‌ندێك له كۆنگره‌كاندا له‌گه‌ڵ من بوه ئاست و تواناو بایه‌خ و وردبینی ئه‌وم له مامه‌ڵه‌كردن له‌گه‌ڵ پرسی ئاواره‌كاندا بینیوه".\nلەبەرامبەردا ده‌رباز محه‌مه‌د، وه‌زیری كۆچ و كۆچبه‌رانی عێراق رایگەیاند: لەبەردەوامی پرۆسه‌كانی ئازادكردنی نه‌ینه‌وا، به‌داخه‌وه ژماره‌ی ئاواره‌كان له به‌رزبونه‌وه‌ی به‌رده‌وامدایه، له سه‌ره‌تای قه‌یرانه‌كه‌وه تا ئه‌مڕۆ (566) هه‌زار كه‌س ئاواره‌بون، بەڵام ئه‌وه‌ی جێگای دڵخۆشییه نزیکەی (22%)یان كه ده‌كاته نزیكه‌ی (128) هه‌زار كه‌س گه‌ڕاونه‌ته‌وه بۆ ناوچه‌كانی خۆیان و بۆناو ماڵ و حاڵی خۆیان به‌تایبه‌تیش له‌به‌ری چه‌پی موسڵ و هه‌ندێك له ناوچه‌كانی باشوری نه‌ینه‌وا.\nوتیشی:" بەپێی دوا ئامار ژماره‌ی ئێستای ئاواره‌بوانی نه‌ینه‌وا نزیكه‌ی (438) هه‌زار كه‌سه".\nپەیامێک لە گۆڕانەوە بۆ فراکسیۆنی یەکێتی...\nهۆشیار عەبدوڵا: گۆڕان ئامادەیە بۆ هەڵبژاردن ...\nئه‌ندامێكی جڤاتی نیشتیمانی بزووتنه‌وه‌ی گۆڕان: كاری له‌پێشینه‌ی گۆڕان بژێوی خه‌ڵك و كێشه‌ی سه‌رۆكایه‌تی هه‌رێمه...\nرونكردنەوەیەك لە فراكسیۆنی گۆڕانەوە لە پەرلەمانی كوردستان...\n''ئیعلانی چارەسەری كێشەی پەرلەمان بەمشێوە ئیستفزازییە بێ هۆكار نیە''...\n''هه‌وڵمانداوە كه‌یسی شه‌نگال له دادگای تاوانی نێوده‌وڵه‌تی به جێنۆساید بناسێنرێت''...\nپەرلەمانتارێك: سیستمی پاشەكەوتی موچە كێشەیەكی گەورەی بۆ پەروەردە دروستكردوە...\n''هیچ شتێك لە بەخشینى گیانى خۆت، گەورەتر نیە''...\nوەفدێكی بەریتانیا سەردانی سەرۆكی پەرلەمان دەکەن ...\n''حكومەت لەبەر نەوت هەمو كەرتەكانی تری پشتگوێ خستوە''...\n''هه‌مو كورد یه‌ك په‌رله‌مانی هه‌یه، ئه‌ویش په‌كخراوه'' ...\nسلێمانی: مامۆستا عه‌لی باپیر و وه‌فدێكی یاوه‌ری سه‌ردانی سه‌رۆكی په‌رله‌مانیان كرد...\nرونكردنه‌وه‌یه‌ك لە كاوه محه‌مه‌د-ەوە...\nسێ فراكسیۆنەكە: عەمار حەكیم هەڕەشەی نەكردوە ...\nئارام شێخ محه‌مه‌د: دروستكردنی مه‌ترسی له‌سه‌ر كوردی ناوه‌ڕاست و باشوری عێراق سه‌ركێشیه...\nسەرۆکی پەرلەمان: وریا نەبین دەبینە بەشێک لە ململانێ خوێناوییەکان...\nسه‌رۆكی نوێی فراكسیۆنی گۆڕان له پەرلەمانی عێراق دیاریکرا...\nسەرۆکی پەرلەمان: پێشنیازەکان شتی نوێی تێدانییە...\n''هەمو هەوڵەکان بۆ مانەوەی بارزانییە لە کورسییەکەی''...\n''ئه‌گه‌ر پارتی عێراقچێتی ناکات با له به‌غدا بكشێته‌وه''...\nپه‌ڕه‌ی له 24\nدەقی رێککەوتنامەی سیاسی گۆڕان‌و یەکێتی


02:55 - 21/09/2020\nمەلا بەختیار: ئەمریكا تەكلیفم لێدەكات و فەرەنساش چاوەڕوانمە ببمە سەرۆك كۆمار\nمەلا بەختیار، ئەو سیاسییەی كە لەو رۆژەی رێی كەوتووەتە سیاسەت تا هەنوكە بەردەوام لە هەوڵی وەرگرتنی پۆست و گەیشتن بە بەرپرسیارێتییەكی بەرز بووە، بەڵام هەمیشە بە ناكامی كۆتایی بە خەونەكانی هاتووە و لەو نێوەندەشدا سەرەتا لەنێوان حیزبەكان و ئێستاش لەنێوان كەسایەتی و هێڵی ناو حیزبەكاندا لە ئەمبەر و ئەوبەردا بووە.\nخەون بینین بە پۆستی سەرۆك كۆمارەوە\nئەگەرچی بەردەوام لە دەركەوتنەكانیدا دەیەوێت وای نیشان بدات كە خولیای وەرگرتنی پۆستی نییە، بەڵام ئەنجامی كارەكانی خۆی بانگەشەكانی پوچەڵ دەكاتەوە و لە دواین خەونی بەدینەهاتویدا مەلا بەختیار هەوڵی دەدا ببێ بە سەرۆك كۆماری عێراق لەسەر پشكی یەكێتی نیشتمانی كوردستان، بەڵام دوای بەدینەهاتنی خەونەكەی، كەوتەوە رەخنەگرتن لە یەكێتی و بەحسابی خۆی نوسینی پرۆژە بۆ كۆنگرە و هەوڵدان بۆ دانانی ستراتیژی ئەو حیزبە.\nبە بڕوای چاودێرێك، لە سەروبەندی دانانی كەسێك بۆ پۆستی سەرۆك كۆمار لەلایەن یەكێتییەوە، مەلا بەختیار نەك تەنها خەونی وەرگرتنی ئەو پۆستەی هەبوو بەڵكو توشی جۆرێك لە وەهمیش بووبوو، وەهمێك كە رۆژێك دەیوت ئەمریكا تەكلیفی لێكردووم ببمە سەرۆك كۆمار و رۆژێكیش دەیوت فەرەنسا چاوەڕوانە ببمە سەرۆك كۆمار و پێشوازیم لێبكات.\nمەلا بەختیار لە ڤیدیۆیەكدا بە دەق دەڵێت، " سەفیری ئەمریكا هاتووە بۆ مەكتەبی سیاسی یەكێتی تەكلیفی لێكردووم ببم بە سەرۆك كۆمار نەمكردووە بۆ ئاگاداریتان".\nهەر ئەم مەلا بەختیارە بەوە ناوەستێ كە تەكلیفی ئەمریكای شكاندووە، بەڵكو لە لێدوانێكی تەلەفزیۆنیدا كە ئەویش دیسان بە ڤیدیۆ هەیە بە دەق دەڵێت "دەوڵەتی فەرەنسا خەبەریان ناردووە وتویانە ئەگەر تۆ خۆت كاندید بكەیت بۆ سەرۆك كۆمار، ئێمە وەك یەكەم دەوڵەتی سەر زەوی پیرۆزبایت لێدەكەین و وەك یەكەمین دەوڵەتیش ئێمە دەعوەتت دەكەین بۆ فەرەنسا".\nقادر عەزیز: مەلا باسی چاكسازی نەدەكرد لە یەكێتیدا\nلە سەروبەندێكدا كە مەلا بەختیار بایكۆتی كۆبوونەوەكانی مەكتەبی سیاسی یەكێتی كردبوو و ناو بەناو قسەی فڕێدەدایە میدیاكانەوە كە كێشەی بیروڕای لەگەڵ سیاسەتی یەكێتی هەیە، ئەندامێكی مەكتەبی سیاسی ئەو حیزبە بە رەسمی وتی كە دوای كاندیدكردنی بەرهەم ساڵح بۆ پۆستی سەرۆك كۆمار ئیتر مەلا بەختیار نەهاتە كۆبوونەوەكانی مەكتەبی سیاسی.\nقادر عەزیز، ئەندامی مەكتەبی سیاسی یەكێتی نیشتمانی كوردستان لە دیدارێكی تەلەفزیۆنیدا كە بە ڤیدیۆ لەبەردەستە، كاتێك پرسیاری لێدەكرێت كە ئایا نیگەرانییەكانی مەلا بەختیار لە یەكێتی پەیوەندی بە پۆستی سەرۆك كۆمارەوە هەیە یان پرسی چاكسازی لەناو حیزبدا، بە راشكاوی وەڵام دەداتەوە و بە دەق دەڵێت "هیچ باسی ریفۆرم و چاكسازی نەكردووە، دوای دەستنیشانكردنی كاك بەرهەم بۆ پۆستی سەرۆك كۆمار، ئیتر مەلا بەختیار نەهات بۆ كۆبوونەوەكان".\nمەلا بەختیار: بەرهەم ساڵح لە 3 كۆنگرەدا تەزكیە كراوە\nبە بڕوای چاودێرێك، مەلا بەختیار دوای وەرگرتنی پۆستی سەرۆك كۆمار لەلایەن بەرهەم ساڵحەوە بە تەواوی نیگەرانە و دەیەوێت تەنانەت ئەگەر لە دەرەوەی یەكێتیش بێت بە هەموان بڵێت كە ئەو خۆی لە بەرهەم ساڵح بە كەمتر نازانێت.\nلە دیدارێكی میدیایشدا مەلا بەختیار چەند گوزارشتێك بەرامبەر بەرهەم ساڵح بەكاردەهێنێت و بە كەسێكی تەزكیەكراو ناوزەدی دەكات و بە دەق دەڵێت: " لەمە زیاتر یەكێتی چی بۆ كاك بەرهەم بكات لە 3 كۆنگرە بە تەزكیە دەرچووە".\nلەبارەی رابردووی بەرهەم ساڵحیشەوە دەڵێت: " كاك بەرهەم نە یەك رۆژ پێشمەرگە بووە و نە یەك جوت گۆرەوی ناردووە بۆ پێشمەرگە".\nلەبارەی ئەوەش كە ماوەیەك زیندانی بووە دەڵێت: " سەرۆك عەشیرەتێكی تكریتی بەرهەم ساڵحی لە زیندان ئازادكردووە و زمالەیان بۆ وەرگرتووە و چووەتە دەرەوە بۆ خوێندن".\n28 ساڵ گێچەڵی پۆست\nئەزمونی داواكردنی پۆست و وەرنەگرتنی و دواتر گێچەڵكردنی بۆ پۆست لای مەلا بەختیار ئەزمونێكی نوێ نییە، لە یەكەم كابینەی حكومەتی هەرێمی كوردستان لە ساڵی (1992) دەستپێدەكات ئەوكاتی بۆ وەرگرتنی پۆستی وەزارەتێكی حكومەت هەموو هەوڵێكی دا و كە پۆستەكەی پێنەدرا سەنگەری لە حیزبەكەی گواستەوە.\nبەپێی سەرچاوەكان چیرۆكەكە بەمجۆرەیە:\nئەوە جگە لە هەوڵەكانی و شكستەكانی پێش راپەڕین بۆ وەرگرتنی پۆست و بەرپرسیارێتی گەورە لە شۆڕشدا و لەو پێناوەشدا هەتا هەوڵی شكستهێنان بە شۆڕش و هەوڵدان بۆ بڕینی سەرچاوەی هاوكارییەكانی شۆڕش گێچەڵی كردووە.\nئیبراهیم جەلال، یەكێك لە ناوە دیارەكانی شۆڕشی كوردی و بەرپرسی دۆسێی لێكۆڵینەوە لە مەلا بەختیار لە زیندانی شۆڕشدا لەبارەی خیانەتی مەلا بەختیار و هەوڵدان بۆ كۆكردنەوەی پشتیوانیش دژی شۆڕش دەڵێت: "گەورەترین تاوان ئەوەیە لەكاتێكدا تۆ لە شۆڕشی بەرەنگاریدایت و دیفاع لە گەلەكەی خۆت دەكەیت بەرامبەر دیكتاتۆرترین رژێم، ئەو هاتووە لەوكاتەدا دەیەوێت هێزی پێشمەرگە شەق و پەرت بكات كە هەرخۆی باش دەزانێت بەپێی دیسپلینی حزبی هەركەسێك (خەتمائیل) بێت و لەناو دوو تەنزیمدا كاربكات ئەو كەسە خیانەتی كردووە".\nلەبارەی پەنابردنیش بۆ هەموو شتێك لەلایەن مەلا بەختیارەوە لەپێناوی بەرژەوەندی خۆیدا، ئیبراهیم جەلال دەڵێت: " دوو پەرپرسی باڵای نزیكی خۆی ناردە راژان، تا لیبیا و سوریا كە هاوكاری شۆڕشەكەی ئێمە بوون وا تێبگەیەنن كە ئێمە هاوكاری بەعسین تا هاوكارییەكانی شۆڕش ببڕن".


كه‌مپه‌ینێك بۆ كۆمه‌كی ئاواره‌كانی رۆژئاوا راده‌گه‌یه‌ندرێت\n2019-10-17 (الخمیس) [ جامعة التنمية البشرية ]\nبه‌مه‌به‌ستی كۆكردنه‌وه‌ی پاڵپشتی و كۆمه‌ك بۆ ئاواره‌كانی رۆژئاوای كوردستان، یه‌كه‌ى كاروبارى خوێندكاران له زانكۆی گه‌شه‌پێدانی مرۆیی كه‌مپه‌ینێكی كۆكردنه‌وه‌ی هاوكاری راده‌گه‌یه‌نێت.\nله‌و كه‌مپه‌ینه‌دا كه بریاره له رۆژی یه‌ك شه‌ممه‌ی داهاتووه‌وه ده‌ست پێبكات و ماوه‌ی ٣ رۆژ بخایه‌نێت، یه‌كه‌ى كاروبارى خوێندكاران له ناو كه‌مپی زانكۆی گه‌شه‌پێدانی مرۆیی له بناری گۆیژه‌ی شاری سلێمانی ده‌ست ده‌كات به كۆكردنه‌وه‌ی هاوكارییه‌كان و هیواخوازه بتوانێت له‌و ماوه‌یه‌دا زۆرترین كۆمه‌ك و پێداویستی بۆ ئاواره‌كان كۆ بكاته‌وه.\nله چه‌ند رۆژی رابردوودا به‌هۆی جه‌نگ و نائارامیه‌وه ژماره‌یه‌كی زور له كوردانی رۆژئاوای كوردستان ناوچه‌كانی خۆیان جێهێشتوه‌و ئاواره‌بوون و له ئێستادا ژماره‌یه‌ك له‌و ئاوارانه گه‌یشتونه‌ته هه‌رێمی كوردستان و پێویستییان به هاوكاری و پشتیوانی خێرخوازان هه‌یه.\nبۆ ئه‌و مه‌به‌سته‌ش داوا له خوێندكارانی زانكۆی گه‌شه‌پێدانی مرۆیی و خێرخوازانی شاره‌كه‌مان ده‌كه‌ین به‌پێی توانای خۆیان له رێگه‌ی دابین كردنی پێداویستییه‌كانی وه‌ك جل و به‌رگ و خواردنی وشكه‌و كه‌ل و په‌لی ناو ماڵه‌وه به‌شداری له‌و كه‌مپه‌ینه‌دا بكه‌ن.


توحفه‌ی ژیانی ماموستا مه‌لا ئه‌حمه‌د – basknet.org\nئێمه‌ی كوردی موسڵمان شانازی به‌وه‌وه ده‌كه‌ین كه ئیسلام كیانێكی بۆ دروست كردین كه هه‌موو بواره‌كانی (میلله‌ت) بوونی گرته‌وه، واته ئێمه له‌پێش ئیسلامدا به پێی مێژوو (1000) ساڵ ده‌بوو كه وه‌ك میلله‌ت و نه‌ته‌وه‌و كیانێكی سه‌ربه‌خۆ كه پێی بناسرێینه‌وه نه‌مان مابوو، به‌ڵام كه ئیسلام هات و پرشنگی خۆی له ڕێگه‌ی فتوحاته‌وه گه‌یانده مه‌مله‌كه‌تی سڕاوه‌ی (ئێمه) له (ئێمه).! سه‌ر له نوێ شه‌ره‌فی بوونمانی بۆ گه‌ڕاندینه‌وه، له دوای ئه‌وه‌ش خه‌ڵكانی ئێمه وه‌ك ئه‌مه‌ك ناس بووینه شوێن كه‌وته‌و سه‌ربازو داعیی و جه‌نگاوه‌ریی و له‌ته‌واوی كایه‌كانی ژیاندا به باڵای خۆمانمان بڕی.\nیه‌كێك له‌و ڕێگایانه‌ی كه كورد مونه‌وه‌ر بوو لێی یه‌وه ڕێگه‌ی زانست خوازی بوو… گه‌وره بیریاری كورد مامۆستا مه‌سعود محمدی جه‌لی زاده ده‌ڵێ (به‌ر له‌وه‌ی كه له مۆسكۆ یان له له‌نده‌ن دوكتۆرا بدرێت به كوردێكی (سلێمانی یان ماردین یان موكریانی) ئیسلام پێش (1400) له دوورترین كوێره دێ ئیجازه‌ی عیلمی داوه به كورد)\nیه‌كێك له‌و زانا بیرمه‌ندو خاوه‌ن خوێندنه‌وه‌ی خۆی له فیقهی ژیاندا ئیجتیهاد كارو فه‌توای دروست بۆ كێشه هه‌نووكه‌ییه‌كان مامۆستا مه‌لا ئه‌حمه‌د كاكه محموده “ڕه‌حمه‌تی خوای لێبێت”. هه‌ر بۆیه لێره‌دا حه‌زمان كرد تیشكێك بخه‌ینه سه‌ر قۆناغه گرنگه‌كانی ژیانی ئه‌و زاته موباره‌كه‌وه. ئه‌وانه‌ی كه به‌ڕاستی میراتگری پێغه‌مبه‌ری خوان له ژیانیاندا زانیویانه ئه‌ركی سه‌رشانیان وه‌ك ئه‌وه‌ی كه سوننه‌تی پێغه‌مبه‌ری خوایه‌و زاتی موباره‌كی پێڕه‌وی كردووه ئه‌مانیش پیایدا بڕۆن.\nپاش ئه‌وه‌ش گوڵبژێرێكی (وته‌ی زاناكان و باوه‌ڕ به خوا)ی كۆكرده‌وه‌و له‌ساڵی (19788)دا به شێوه‌ی نامیلكه‌یه‌كی خنجیلانه خسته بازاڕه‌وه كه تیایدا ڕاستی بێ باوه‌ڕانی به‌وه خاوكرده‌وه كه له‌سه‌ر زمانی گه‌وره زاناكانی ڕۆژئاوا به وته كاریگه‌ره‌كانیان باس له‌بوونی خوایان ده‌كرد كه له ئه‌نجامی تاقیكردنه‌وه له بواره‌كانی خۆیاندا كه كاریان له‌سه‌ر كردووه گه‌یشتبوونه ئه‌نجامی ڕاستی بوونی خوا، كاتێ ئه‌و ململانێیه له نێوان هه‌ڵگرانی بێ باوه‌ڕیی و یاخی بوون سه‌ره‌نجامێكی لێ كه‌وته‌وه‌و فیتره‌تی خه‌ڵكی ده‌رون پاكی كوردستان نه‌بوونی خواو كردگارێكیان پێ قه‌بوڵ نه‌كراو به‌وه‌ش سه‌ركه‌وتنی یه‌كه‌م قۆناغ به‌سه‌ربازانی ڕابوون كه‌وت، پاش ئه‌وه ناتۆره‌ی تر له لایه‌ن به‌رامبه‌ره‌وه به‌رز كرایه‌وه وه‌ك (ئاین كۆنه‌په‌رستییه‌و كۆت كردنه ده‌ست و پێی مرۆڤه‌و چه‌وسانه‌وه‌یه‌كی له‌به‌رده‌م ئاغاوات و سته‌م كاران داو، دین ئافره‌ت كۆیله ده‌كات و له مافه مرۆییه‌كان بێ به‌شی ده‌كات) هه‌ر بۆیه مامۆستای ڕه‌حمه‌تی له ساڵی (1983)دا كتێبی ناوازه‌ی (سه‌ربه‌ستی له ئیسلام) دا نووسی و ته‌واوی ئه‌و بۆ چوونه چه‌وتانه‌ی به‌ر په‌رچ دایه‌وه‌و ماف و سه‌ربه‌ستی و ژیانی ئاسوده‌یی له ڕێگای دینه‌وه كه ئیسلامه خسته ڕوو خۆشبه‌ختانه‌ش هه‌ر له‌و ساڵه‌دا بۆ جاری دووه‌م چاپ كرایه‌وه. پاشان قۆناغی سێ یه‌م له‌كارو بانگه‌واز هاته كایه‌وه كه بریتی بوو له چۆنیه‌تی په‌روه‌رده‌كردنی نه‌وه‌كانمان و له ساڵی (1986) كتێبی (په‌روه‌رده له ئیسلامدا)ی چاپ كرد كه تیایدا ڕێبازه‌كانی ئیسلامی بۆ په‌روه‌رده‌كردنی ڕۆڵه‌كانی تیادا خستبووه ڕوو به شێوه‌یه‌كی ناوازه‌ی ئاسان كه بریتی بوو له وتووێژی شانۆیی یانه له نێوان مامۆستاو باوك و كوڕێك. كه به‌ڕاستی بووه كه‌ته‌لۆكێك به‌ده‌ست فێر خوازان و ڕۆڵه‌كانی ڕابوونه‌كه‌وه بۆ پێگه‌یاندنیان.\nكاتێ قۆناغ گه‌یشته كۆتایی و بار ته‌قای ئه‌وه‌ش دڕه‌نده‌یی ڕژێم گه‌یشته ترۆپكه له ناوه‌ڕاستی مانگی (5) ساڵی (19877) مه‌شخه‌ڵدارانی ڕابوون به پێویستیان زانی دوا فۆناغی جیهادو به‌رگری له میلله‌تی خۆیان ڕابگه‌یه‌نن ئه‌وه بوو له كۆچێكی پڕ له شكۆدا به سه‌ركردایه‌تی كردنی جه‌نابی مامۆستا مه‌لا عوسمان عبدالعزیز موفه‌سیرو پیری ده‌عوه‌و جیهاد له كوردستان به‌ره‌و كۆماری ئیسلامی ئێران ڕۆشتن كه به‌ڕێز مامۆستا مه‌لا ئه‌حمه‌دیش یه‌كێك بوو له‌و شۆڕه سوارانه‌ی سه‌ره‌نجام له دوای چه‌ند ڕۆژێك پاش ئه‌وه بزووتنه‌وه‌ی ئیسلامی له‌كوردستانیان ڕاگه‌یاندو به‌ڕێزیشی بوو به ئه‌ندامی مه‌كته‌بی سیاسی و ئیتر له‌وێوه هه‌تا كۆچی دوایی به‌وه‌رگرتنی چه‌ند پۆستی جیاواز وه‌ك ئه‌ندامی مه‌كته‌بی سیاسی و به‌رپرسی مه‌كته‌بی فه‌توا، ئه‌ندامی مه‌كته‌بی سیاسی و به‌رپرسی مه‌كته‌بی ڕاگه‌یاندن، ئه‌ندامی ده‌سته‌ی كارگێڕی مه‌كته‌بی سیاسی و خۆش به‌ختانه‌ش جه‌نابی مامۆستا له‌سه‌رداوای به‌ڕێز ڕابه‌ری گشتی مامۆستا مه‌لا علی عبدالعزیزو ڕاسپارده‌ی مه‌كته‌بی سیاسی سه‌رپه‌رشتی پڕۆژه‌ی یه‌كبونی ئیسلامییان به ئه‌و سپاردو سه‌ره‌نجام ئه‌و پرۆژه‌یه له‌سه‌ر ده‌ستی به‌ڕێزیان له‌گه‌ڵ بزووتنه‌وه‌ی ڕاپه‌ڕین هاته ئاراوه، وه پاش لێكترازانیش به‌ڕێزی زۆر به په‌رۆشی یه‌كبون و یه‌كڕیزی موسوڵمانان بوو هه‌وڵی زۆریشی بۆدا، به‌ڵام ئه‌فسوس.\nبگه‌ڕێنه‌وه بۆ پێشتر جه‌نابی مامۆستا مه‌لا ئه‌حمه‌د جگه له سه‌رگه‌رمی به‌كاری بزووتنه‌وه‌و خه‌بات و شاخ ، زنجیره‌ی ڕێنومایی بۆ موجاهیدان ده‌نوسێ و له چاپخانه‌ی شه‌هیدانی مه‌كته‌بی ڕاگه‌یاندنی بزووتنه‌وه‌ی ئیسلامی چاپ و بڵاو ده‌كرێته‌وه، هه‌روه‌ها له گۆڤاری النفیر دا بابه‌ته به پێزه‌كانی بڵاو ده‌كرده‌وه‌و هه‌میشه له بواره گرنگ و جێی ده‌مه قاڵه‌كاندا ڕاپرسی به‌جه‌نابی مامۆستا مه‌لا عوسمان عبدالعزیز ده‌كردو به‌ڕێزیشی له دوای دیراسه كردنی بابه‌ته‌كه‌ی په‌سه‌ند نامه‌ی بۆ ده‌نوسی. وه‌ك له نامیلكه‌ی (گۆرانی و مۆسیقا) له به‌ر ڕۆشنایی فه‌رموده‌دا، (حوكمی چوونه ناو په‌ر له‌مان و وه‌زاره‌ت، حوكمی شه‌رع له باره‌ی ئافره‌تانی مێرد وون بوو و بێ سه‌رو شوێن) و…هتد.\nدوا قۆناغی ژیانی كه پیایدا تێ په‌ڕی نوسینی ته‌فسیری قورئانی پیرۆز بوو به زمانی شیرینی كوردی به كورتی و به پوختی كه له ساڵی (1993)دا ده‌ستی به نوسینی كردو له ساڵی (2005)دا كۆتایی پێ هێناو به‌ڵام ئه‌فسوف مامۆستا به چاوی خۆی به‌چاپكراوی نه‌یبینی، به‌ڵام ئه‌و بۆ ڕۆڵه و نه‌وه‌ی میلله‌ته‌كه‌ی نوسی و انشا‌و الله ده‌بێته سمبولێ ده‌ستی لاوانی میلله‌ته‌كه‌ی بۆ ڕێگه‌ی به‌خته‌وه‌ری. وه مامۆستا خاوه‌نی 9 منداڵه به‌ناوه‌كانی (فاروق و عیرفان و سومه‌یه‌و نوسه‌یبه‌و هوداو سوهه‌یب و محمد و كۆچه‌رو هه‌دیه..) سوپاس بۆخوا جێ ده‌ستیان دیاره له بڵاوكردنه‌وه‌ی به‌رهه‌مه‌كانی مامۆستادا..


سەرۆکی زانکۆ “بەشێک لەداھاتی ناوخۆیی زانکۆمان بۆ خزمەتی فەرمانبەرانمان بەکاردەھێنین” – زانکۆی پۆلیتەکنیکی سلێمانی\nسەرۆکی زانکۆ “بەشێک لەداھاتی ناوخۆیی زانکۆمان بۆ خزمەتی فەرمانبەرانمان بەکاردەھێنین”\nلە مەراسیمێکدا کە لە پەیمانگای تەکنیکی سلێمانی بەرێوەچوو، سەرۆکی زانکۆی پۆلیتەکنیکی سلێمانی بڕوانامەی رێزلێنان و پاداشتی پێشکەش بە ژمارەیەک لە فەرمانبەرانی ماندوو و دڵسۆزی پەیمانگاکە کرد.\nلەسەرەتای رێورەسمەکەدا کە بە ئامادەبوونی پ.ی.د. دانا ئەحمەد یاریدەدەری سەرۆکی زانکۆ بۆ کاروباری کارگێڕی و دارایی و پ.ی.د. کازم فەرەج ڕاگری پەیمانگای تەکنیکی سلێمانی و مامۆستا ێلاح یاریدەدەری راگری پەیمانگای تەکنیکی سلێمانی بەرێوەچوو، پ.ی.د.ئالان فەرەیدوون ووتارێکی پێشکەش کردو رایگەیاند: بەر لە ھەموو شتێک سوپاس بۆ ماندوبوون و ھەوڵی بەردەوامی ئێوەی ئامادەبووی ئەم رێورەسمەو سەرجەم مامۆستایان و فەرمانبەرانی زانکۆمان کە ماندوونەناسانەو بێ گوێدانە باری گرانی قەیرانی دارایی و کۆسپەکانی ژیان، زۆر بەرپرسیارانە کارەکانتان جێبەجێ کردووەو ھەمیشە ناو و ناوبانگی خۆتان و زانکۆکەتان بەرزکردۆتەوە.\nھەر لە درێژەی قسەکانیدا سەرۆکی زانکۆ رایگەیاند: ئێمە پاش راگەیاندنی پرۆسەی خوێندن بە سیستمی ئێواران و دەستکەوتنی داھاتێک بۆ زانکۆکەمان بیرمان لەوە کردەوە کە پێویستە بەو داھاتە دوو خاڵی زۆر سەرەکی ھەن جێبەجێیان بکەین، ئەوانیش بەرزکردنەوەی ئاستی زانستی زانکۆمان و پشتیوانی کردنی ماددی فەرمانبەرانمان، ھەر بۆیە خۆشبەختانە بەھەوڵ و ماندووبوونی ھەموولایەکمان توانیمان بەشێکی گەورە لە ئامانجەکانمان لە ھەردوو خاڵی ئاماژەپێکراو بپێکین، بەجۆرێک زیاتر لە نیوەی داھاتی وەدەستھاتوومان بۆ مووچەو ھاوکاری دارایی فەرمانبەرانمان و پارەی تایبەت بە وانەبێژی و لیژنەکانی تاقیکردنەوە خەرجبکەین، کە پێمان وابوو ئەم ھەنگاوەمان کەمێک باری قورسی قەیرانی دارایی سەرشانی مامۆستایان و فەرمانبەرانمان کەمدەکاتەوە.\nروو لە فەرمانبەرانی خەڵاتکراوی پەیمانگای تەکنیکی سلێمانیش پ.ی.د.ئالان ئاماژەی بۆ ئەوەکرد: ئێوە بەشێکن لە نمونەی ئەو فەرمانبەرە دڵسۆزانەی زانکۆمان کە ھیچ کاتێک ماندووبوون و قەیرانتان نەزانی و ھاوکار لەگەڵ ستافی راگرایەتی “پەیمانگای دایک”دا خزمەتی زانکۆکەتان کردو ئەوە ئێمەش دەمانەوێ ئەمڕۆ بەشێکی بچووکی قەرزەکانی سەرشانمان بەرامبەر بە ئێوە بدەینەوە.\nدواتریش راگرایەتی پەیمانگاو فەرمانبەرانی ئامادەبوو سوپاسی سەرۆکی زانکۆی پۆلیتەکنیکی سلێمانییان کردو داوایان کرد ھاوشێوەی ئەم کارە بۆ سەرجەم کۆلێژو پەیمانگاکان درێژەی ھەبێت.


گـرنگـیدان به كـاره‌كه‌تـان ھیچ شتێك ھێنده‌ی باش ڕاپه‌ڕاندنی كاره‌كانتان، كار له سه‌ركه‌وتنتان ناكات\nگوڵان میدیا November 23, 2021 کۆمەڵایەتی\nله‌نێو كۆمه‌ڵگه‌دا ھه‌میـشه جۆره كه‌سانێك ھه‌ن، ھه‌ر له خۆگۆڕینیان تا كاركردنیان ھه‌ر له ھه‌ستان و دانیشتنـیانه‌وه تاوه‌كو ئاخاوتنیان ھه‌موو جوڵه‌و و مامه‌ڵه‌یه‌كیان جێگای ده‌ست خۆشیمانن .ھه‌رچه‌نده به‌ڕاستی ئه‌م مرۆڤانه‌مان خۆشده‌وێت و ده‌ست خۆشیان لێ ده‌كه‌ین، به‌ڵام ھیچ بیر له‌وه ناكه‌ینه‌وه چۆن توانیویانه ببنه شایانی ئه‌و ھـه‌موو ستایشه.له كاتێـكدا ئه‌وانه‌ی كاره‌كانیان به‌گرنگی پێدانه‌وه ڕاده‌په‌ڕێنن و وشیارانه كار ده‌كه‌ن، ئه‌وانه‌ی كه ھه‌موو شتێك مافی ته‌واوی خۆی پێــده‌ده‌ن نموونه‌ی ڕاسته‌قینه‌ی مرۆڤایه‌تین و شایـه‌نی چاو لێكردنن. كاری كه‌موكورت و له‌كۆڵـكراوه زیاد له كه‌سانی دی، ڕۆحی خاوه‌نه‌كه‌ی ئازار ده‌دات ھه‌رچی ستایش و ده‌ستخۆشی كاره نایابه‌كانیشه خۆشی و ئاسـووده‌یـی به خاوه‌نه‌كه‌ی ده‌به‌خشێت. له‌به‌ر ئه‌وه ھه‌مووكارێك ده‌بێت به وریایی و گرنگیـپێدانه‌وه ئه‌نجام بدرێت، بۆ ئه‌وه‌ی كارێكی نایاب ده‌ربچێت ده‌بێت ڕه‌نجی له‌گه‌ڵدا بكێشرێت. بۆ نموونه؛ گه‌ر ویستتان پاكه‌تێك بپێچنه‌وه به سه‌لیقه‌ی دوكاندارێك بیپێچنه‌وه. گه‌ر بۆ كۆبوونه‌یه‌ك چوون ھێنده‌ی ھونه‌رمه‌ندێك كه خۆی بۆ پێش كامێرا ئاماده كردبێت، گرنگی به پۆشاكه‌كانتان بده‌ن. چونكه له‌م سه‌رده‌مه‌دا ڕوكاری ده‌ره‌وه گرنگییه‌كی ئێجگار زۆری پێ ده‌درێت. سیاسه‌تمه‌دارێكی ڕۆژئاوایی ده‌ڵێت : "كاتێك قژم شانه ده‌كه‌م ته‌نھا خه‌یاڵم لای قژه‌كانمه."\nھه‌رگیز مه‌ڵێن:" ئیتر ئه‌وه‌نده به‌سه كاكه!" واز له كاره‌كه‌تان مه‌ھێنن. خۆشویستنی كار و خه‌ڵك و چاكه كردن له‌گه‌ڵیاندا، ڕۆڵی گرنگ ده‌بینن له سه‌ركه‌وتندا. گه‌ر حه‌زتان له كاره‌كه‌تان نییه، ھه‌وڵبده‌ن كارێكی دیكه بكه‌ن حه‌زتان لێی بێت.ئـه‌گه‌ر چانسـی ھه‌ڵبژاردنی كارێكی دیكه‌تان نه‌بـو ناچاربـوون له‌و كاره‌دا بمێننه‌وه،ئه‌و كات ھه‌وڵبده‌ن كاره‌كه‌تان خۆش بـووێت. خودای گه‌وره‌ش توانای ئه‌وه‌ی به مرۆڤ به‌خشیوه چه‌ند كارێك بكات و له چه‌ند كارێكـدا بتوانێت سه‌ركه‌وتن به ده‌ست بێنێت. ده‌شێـت سه‌ركه‌وتن له كارێكدا كه حـه‌زتان لێـیه‌تی پێـویستی به ھه‌وڵێكی كه‌م ھه‌بێت، به‌ڵام بۆ كارێك كه حه‌زتان لێـی نه‌بێت و ھه‌ر ناچاربن به كردنی، به ھه‌وڵێكی زیاتر ده‌توانن تێیدا سه‌ركه‌وتووبن. زۆر له ئیراده و ھه‌سته‌كانتان بكـه‌ن و لایه‌نه باش و جوانه‌كانی كاره‌كه‌تان بدۆزنه‌وه و خۆشه‌ویستی بكه‌ن لای خۆتان، دوای ماوه‌یه‌ك ده‌بینن كه به‌ڕاستی كاره‌كه‌تان لا خۆشه‌ویست ده‌بێت. لێـره‌دا نامه‌وێت پێتان بڵێم "ئـه‌و كارانه بكه‌ن كه حه‌زیان پێ ناكه‌ن و پێتان ناخۆشه." به‌ڵكو ده‌مه‌وێت گه‌ر ھه‌لوومه‌رجه‌كان وایان پێویست كرد و چانسی ھه‌ڵبژاردنتان نه‌بوو ناچار بوون به كردنی كارێك كه حه‌زتان لێی نییه، ئینجا ھه‌وڵبده‌ن ئه‌و كاره لای خۆتان خۆشه‌ویست بكه‌ن. له‌گه‌ڵ خۆشویستنی مرۆڤه‌كان كه‌سانی ده‌وروبه‌ریشمان كاریگه‌رییان له‌سه‌ر سه‌ركه‌وتن ھـه‌یه.ھه‌ر وه‌ك ھه‌سته نه‌رێــنیه‌كانی وه‌ك ڕق و كینه و ئاره‌زوخوازی و دوژمنایه‌تی كاریگه‌رییان بۆ سه‌ر جه‌سته‌مان ھه‌یه و ئه‌ندامه‌كانی جه‌سته‌مان تووشی گرفت ده‌كه‌ن، ھه‌رچی ھه‌سته باشه‌كانیشه وه‌ك خۆشه‌ویستی و ھاوكاری ، كاریگه‌ری باشیان بۆ سه‌ر جه‌سته‌مان ھه‌یه ھانی ئه‌ندامه‌كانی له‌شمان ده‌ده‌ن تا به جوانی و گونجاوی كار بكه‌ن. شێوازی به ئه‌نجامگه‌یاندنی كار پێناسه‌ی خاوه‌نه‌كه‌ی ده‌رده‌خات.\nبه ده‌ربڕینێكی تر؛ تاك به كرده‌وه‌كانی ده‌كێشرێت. كه‌واته له ژیانی كۆمه‌ڵایه‌تیدا یه‌كێك له ڕێگانی سه‌ركه‌وتن و وه‌رگرتنی نمره‌ی باش گرنگیدانه به‌و كارانه‌ی ئه‌نجامی ده‌ده‌ین.\nشڤان حاجی كه‌مال\nكارگێڕی لقی گه‌رمیان (ی.ق.ك)\nگـرنگـیدان به كـاره‌كه‌تـان


پزیشكان جەختدەكەنەوە: كۆچنامەكەی زۆری لە راستیەكان شاردۆتەوە پەردە لەسەر دوایین رۆژانی پاپلۆ نیرۆداو نهێنیەكانی مردنی هەڵدەدرێتەوە\nبەم هەموو غەمەی دەیناسی\nرۆحم بەرتەسكتر دەبوەوە،\nئێستا لەكوێم و\nلەناو چ جۆرە مرۆڤگەلێك،\nكە هەست بە غەمباری دەكەم و\nهەست بەدووریت دەكەم\nئەم هەموو خۆشەویستییە..\nبۆ دادەبارێنە سەرم”.\nتیمێك لە پزیشكانی نێودەوڵەتی رایدەگەیەنن هەرگیز لەو باوەڕەدا نین پاپلۆ نیرۆدای شاعیری چیلی خاوەن خەڵاتی نۆبڵی ئەدەبی، وەك پێشتر لە كۆچنامەكەیدا بەفەرمی هاتووە سەد دەر سەد بەهۆی شێرپەنجەی پرۆستاتەوە كۆچی دوایی كردبێت.\nنیرۆدا لە تەمەنی (69) ساڵیدا لە نۆرینگەی سانتا ماری لە نەخۆشخانەی سانتیاگۆ لە 23/9/1973 دوای دوازدە رۆژ لەو كودەتا سەربازییەی ژەنەراڵ ئۆگیستۆ بینوچیە هەڵیگیرساندو حكومەتەكەی سیلڤادۆر ئەلیندی كە بە شێوازی دیموكراسیانە دامەزرابوو دەروخێنێت كۆچی دوایی كردووە. هەر بۆیە ماریۆ كارووزا دادوەری باڵای وڵاتی چیلی ساڵی 2013 دوای روخاندنی رژێمەكەی بینۆچیە فەرمان بە دەركردنی روفاتی نیرۆدا دەكات بۆ ئەوەی دووبارە پشكنینی بۆ بكرێتەوە، ئەو كارەش لەسەر دانپیانانی شۆفێری تایبەتی نیرۆداوە هاتووە كە دەڵێت:”شادرەوان لە دۆخێكی زۆر ناجێگیردا لە نەخۆشخانەوە پەیوەندی پێوە كردم و پێی راگەیاندم گوایە دەرزیەكیان لەسەر پێستەی سكەوە لە گەدەی داوە لە كاتێكدا ئەو نوستووەو بەرگەی ئازارەكانی ناگرێت و هەست بە بوونی پیلانێك دەكات”.\nبەو هۆیەوە چەند پارچەیەك لە روفاتی نیرۆدا دەنێردرێتە لابورگەی پزیشكی دادوەری لە چوار وڵات بۆ ئەوەی دووبارە پشكنینی لەسەر ئەنجامبدەن، بەو هۆیەشەوە حكومەتی چیلی ساڵی 2015 رایگەیاند ئەگەری هەیە لایەنی سێیەم هەبێت و بەرپرسیار بێت لە كوشتنی.\nروفاتی نیرۆدا پارساڵ لە دوای گواستنەوەیەوە لە ماڵەكەی خۆی لە كەناراوەكانی زەریای هێمن لە ئیسلەنیگارا دووبارە بەخاك سپێردرایەوە. بەڵام چەند پارچەیەك لە ئێسك و پروسكی بۆ چاودێری و پشكنین دەخرێنە لاوەو دەنێردرێنە تاقیگەكانی پشكنین.\nلەدەرەنجامدا (16) زانا بە هاورایی رەتیان كردەوە كە نیرۆدا بە نەخۆشی شێرپەنجەی پرۆتستات كۆچی دوایی كردبێت، چونكە نەخۆشی شێرپەنجە دەبێتە هۆكاری بەخێرا كەمكردنەوەی كێشی نەخۆش. هاوكات دكتۆر نیلز مۆرلینگ لە بەشی دادوەری زانكۆی كۆپنهاگن كە لە پشكنینەكە ئامادەبووە دەڵێت:”كۆچكردنی ناوبراو بەهۆی شێرپەنجەوە دوورە لە راستییەوە، هیچ ئاماژەیەك نییە بەوەی تووشی ئەو نەخۆشییە هاتبێت”، نیرۆدا لەكاتی مردنیدا پیاوێكی گۆشتن بووە، هەموو ئاماژەكان دەڵێن هۆكاری مردنەكەی دیار نییە جگە لەوەی ئەو كاتە تووشی جۆرە پەتایەكی سووك هاتبێت.\nئۆریلیۆ لوونا لە زانكۆی مۆرسێی ئیسپانی بە رۆژنامەوانەكانی راگەیاند، هەموو تیمەكە دەزانن كۆچنامەكە راستی هۆكاری مردنەكەی شاردۆتەوە، ئەوەی لە روفاتەكەدا دەبینرێت بەتەنها جۆرە بەكتریایەكی لابورگەیەو بەم نزیكانە شیتەڵكاری لەسەر دەكرێت و لەماوەی ئەمساڵدا دەرەنجامەكانی دەردەكەون. زاناكان دەڵێن هاوكات ئەگەری هەیە ئەو بەكتریایە لەناو قەبرەكەیەوە سەر هەڵدبێت؛ یان لەكاتی ناشتنیدا بە شێوەی سروشتی لەگەڵ خۆڵ تێكەڵ بە تەرمەكەی بووبێت.\nد. دیپی پۆینار لە زانكۆی ماكماستەر لە ئونتاریۆی كەنەدا دەڵێت:” ناتوانین دیاریبكەین ئەوجۆرە بەكتریایە چۆن گەیشتۆتە تەرمەكە، دەبێ زۆر بە ئاگاباشییەوە بڕیار بدەین، چونكە بەكتریای زۆر هەن بە شێوەی سروشتی لە خۆڵدا دەژین و زۆربەشیان نەخۆشی بڵاودەكەنەوە، هەندێك لە ئاماژەكان دەریدەخەن كە جۆرێكی كۆنی بەكتریان و سروشتین و تاقیگەیی نین”.\nهاوكات چەندین راپۆرتی تر هەن كە بەڵگەكان تیایاندا لێكچوو نین سەبارەت بەوەی نیرۆدا كە لە دوایین رۆژانی ژیانی لە نەخۆشخانە خەوتووە بە تەواوەتی چ جۆرە نەخۆشییەكی هەبووە، زۆربەی ئەوانەی بەسەریان دەكردەوە دەڵێن هەمیشە لە بێ ئاگاییدا بووەو هەندێكی تریش دەڵێن خەیك نووسینی بیرەوەریەكانی بووە بۆ ئەوەی رادەستی هۆمیرۆ ئارسی سكرتێری تایبەتی خۆی بكات.\nرۆژێك بەر لە مردنی ناوبراو، گونزالۆمارتینیز كوربالای بڵیۆزی مەكسیكی ئەوسا لە نەخۆشخانە سەردانی شاعیری كردووەو پێی راگەیاندووە كە فڕۆكەیەكی تایبەت لە فڕۆكەخانەی سانتیاگۆ چاوەڕوانیانە بۆ ئەوەی بیگوازنەوە بۆ شوێنێكی ئارامتر لە مەكسیك و لەوێ باشترین چارەسەرو چاودێری دەكرێت، نیرۆدا وەڵامی دەداتەوە دەبێت دوو رۆژی تر چاوەڕوانی بكەن بەڵام دوای ئەوە بە رۆژێك كەمتر كۆچی دوایی دەكات. لایەنگرانی ئەگەری دەرمانخواردكردنی شاعیریش بەوەی كۆمۆنیستێكی باڵابووە، دوژمنەكانی لەوە دەترسان كە دەنگێكی باڵاو كاریگەری هەبێت لە تاراوگە هەر بۆیە رێگەی هەڵهاتن و دەرچوونیان لێ گرت و لەناو وڵاتی چیلی كۆتاییان بە ژیانی هێناو ئەو سامناكیەیان لەسەر خۆیان لادا.\nلەلایەكی ترەوە خانەوادەكەی خودی شاعیر دابەشبوونەتە سەر چەندین رای جیاجیای دژبەیەك، رۆدۆلف رایسی برازای شاعیر باوەڕ تەواوی بە ژەهرخواردكردنی هەیە، بەڵام برناردۆ رایسی برازاكەی تری لەدژی ئەو كەسانە دەوستێتەوە باسی دەرمانخواردكردنی دەكەن و دەڵێت ئەمە بە تەنها پروپاگەندەیەو كەس نازانێت چ دەستێكی لە پشتەوەیەو هیشتا نازانین لە بەرژەوەندی كامە لایەن و كەسێتی گەرمكراوەتەوە.\nساڵی 2009 شەش كەس دەستگیر كراون كە لە ساڵی 1982 پەیوەندییان بە مردنی ئیدواردۆ فرای مونتافای سەرۆكی پێشووی وڵاتەكەوە هەبووەو لەهەمان ژوور لە نەخۆشخانەكە لەگەڵی بوونە. فرای مونتالفا بەئاشكرا لەدژی دكتاتۆریەتی سەربازی وەستاوەتەوە، دەسەڵاتەكان ئاشكرایان كردووە هۆكاری مردنی لەدوای نەشتەرگەرییەكی سەرەتایی فتقێكی بچووكی ژێر پێستەی سكی بووە كە دواتر تووشی هەوكردنی ڤایرۆسی هاتووەو بە هۆیەوە گیانی لەدەستداوە، بەڵام شەش كەسە گومان لێكراوەكە تۆمەتباركراون بەوەی چەندین دەرزی تالیۆم و خەردەلی ژەهراوی سوكیان لێی دابێت، سەرەتا كێشەكە دیزە بەدەرخۆنە كراوە، بەڵام هەر ئەو شەش كەسە لەمانگی ئابی ئەمساڵ دەسگیركراون و ئێستا لەژێر لێكۆڵینەوەی وردن،\n* ناوی تەواوی شاعیر ریكاردۆ رایس پاسولاتوو نیرۆدایەو بە پاپلۆ نیرۆدا بە ئیسپانی (Pablo Neruda) ناسراوە، لایەنگرێكی سەرسەختی حیزبە كۆمۆنیستەكان بووەو یەكێك بووە لە سیاسیە هەرە چالاكەكانی ئەو رەوتە، دواتر كراوەتە ئەندامی ئەنجومەنی پیران و ئەندامی لیژنەی حیزبی كۆمۆنیستی بووە لە چیلی، هەروەها كاندیدكراوە بۆسەرۆكایەتی وڵاتەكەی و خاوەنی چەندین خەلاتی جیهانی ئەدەبیە گەورەترینیان خەلاتی نۆبڵی جیهانییە ساڵی 1971بە شێوەی فەرمی پێی بەخشراوە، بڕوانامەی فەخری لە زانكۆی ئۆكسفۆردی پێدراوە هەر لە مەراسیمی پێدانی بڕوانامەكەدا هارووڵد بلووم لە لێكۆڵینەوەیەكی ئەدەبیدا دەڵێت: ناكرێت ناوبراو بەهیچ شاعیرێكی سەردەمەكەی خۆی بەراورد بكرێت”، هاوكات ئەندامێكی دیارو هەڵكەوتەی كۆمەڵەی زمانی نوێ بووە كە بە كورتی (MLA) و بە ئینگلیزی دەكاتە (Modern Language Association)، كە كۆمەڵەیەكی پسپۆری پابەندە بە لێكۆڵینەوەو پێشخستنی زمان و زمانی ئەدەبی لە ویلایەتە یەكگرتوەكانی ئەمریكا، ئامانجی ئەم كۆمەڵەیە بەهێزكردنی زمان و كایەی زمانەوانی ئەدەبیە لە رێگەی لێكۆڵنەوەو وانەوتنەوەو سیمینارو چەندین چالاكی تر، ئەگەرچی بارەگای سەرەكی ئەم رێخراوە زانستییە لە نیویۆركە بەڵام ژمارەی ئەندامانی گەیشتۆتە سەروو (30) هەزار كەس لە سەد وڵاتی ئەندام و كاریگەری بەسەر زۆربەی ئەدەبدۆستانی جیهانەوە لە رووی نێودەوڵەتیەوە لە زۆربەی وڵاتاندا هەیە، بەشێوەی گشتی ئەندامانی رێكخراوەكە كەسانی پسپۆرو ئەكادیمی و مامۆستایانی زانكۆیی و ئەدیبە ناودارەكانی جیهانین كە لێكۆڵینەوەی زانستیانە لە زمان و زمانی ئەدەبی و ئەدەبی بەراوردكاری لە نێوان زمانە زیندووەكانی جیهان دەكەن.\nپاپلۆنیرۆدای شاعیری چیلی (1904 ــ1973) یەكێكە لە شاعیرە ناودارەكان و كاریگەری زۆری بەسەر سەردەمەكەی خۆیەوە هەبووە، گابریل گاریسیا ماركیزی رۆماننووسی ناوداری جیهانی دەڵێت: “یەكێكە لە باشترینی شاعیرانی سەدەی بیستەم”.\n 832 جار بینراوه\n11/18/2017 9:36:08 AM


خانزاد خولێك بۆ به‌رزكردنه‌وه‌ی توانای توێژەران ده‌كاته‌وه\nخانزاد- په‌رێز سابیر\nسەرلەبەیانی رۆژی 23/4/2017 رێكخراوی رۆشنبیری و كۆمەڵایەتی خانزاد بە هاوكاری رێكخراوی میدیكا مۆندیال و وەزارەتی فیدڕاڵی ئەڵمانی بۆ هاوكاری ئابووری و گەشەپێدان (BMZ) و رێكخراوی هاوكاری ئەڵمانی خولێکی (5) رۆژه‌ی لە هۆتێل تایتانیکی شاری سلێمانی کردەوە .\nخولەكه به‌ناونیشانی (راهێنانی راوێژكاری كۆمەڵایەتی و دەروونی) بوو و لەلایەن دەروونناس (پێترا وێنسج) وترایه‌وه، بابه‌ته‌كانییش بریتی بوون له (هاندەر و توانای بوون بە راوێژكار، پره‌نسیپەكانی راوێژكاری سایكۆلۆژی بەروارد بە پشتگیری تەندروستی دەروونی، زانیاری سەرەكی بۆ كێشەكانی خزمەتوەرگر و زەبری دەروونی ).\nهه‌روه‌ك به‌شداربووانی خوله‌كه‌ش بریتی بوون له "پارێزەر و توێژەرانی رێکخراوی رۆشنبیری و کۆمەڵایەتی خانزاد و توێژەرانی بەڕێوەبەرایەتی بەرەنگاربوونەوەی توندوتیژی دژی ئافرەتان له سلێمانی و بەڕێوەبەرایەتی بەرەنگاربوونەوەی توندوتیژی دژ بە ئافرەتان له گه‌رمیان و توێژەرانی خانەی داڵدەدانی ژنانی هەڕەشەلێكراو " .\nجێگای ئاماژه‌یه ئەم خولە درێژەی دوو خولی پێشووە و وا بڕیاره به‌شێوه‌یه‌كی تر له مانگی ته‌موزدا دووباره بووترێته‌وه.


ئەمریکا لەو ئاستەدا نییە عێراق دابەش بکات - Mehr News Agency\nناسەی هەواڵ: 4094083 - Fri 22 September 2017 - 08:29\nئاژانسی مێهر، گرووپی نێونەتەوەیی – پەیمان یەزدانی: سەرەڕای پەرەسەندنی ناڕەزایەتییەکانی بەغدا و وڵاتانی دراوسێی عێراق لە گەڵ پرسی سەربەخۆیی هەرێمی کوردستان، دەنگۆگەلێک سەبارەت بە دواخستنی ڕیفراندۆم لە ئەگەری پێشنیاری بەدیلی باش لە لایەن مەسعوود بارزانی-یەوە خرایە ڕوو.\nبەڵام هەرێمی کوردستان تا ئێستاشی لە سەر بێت، مکۆرە لە بەڕێوەبردنی ڕیفراندۆمی سەربەخۆیی لە عێراق لە رۆژی ٢٥ سێپتامبر و ئەگەری ئەوە هەیە کە هەنگاوێکی لەو چەشنە ببێتە هۆی ناسەقامگیری و ناکۆکی لە ناوچەدا.\nبۆ ڕوون کردنەوەی لایەنەکانی ئەو پرسە، هەواڵنێری مێهر وتووێژێکی لە گەڵ "عوسمان فارووق" ئەندامی باڵای جەهەپە ئەنجام داوە کە لە خوارێدا دەیخوێننەوە. عوسمان فارووق بەر لە خانەنشین بوونی لە ساڵی ۲۰۰۶ باڵوێزی تورکیا لە دانیمارک و کۆماری ئازەربایجان بووە:\n* ڕیفراندۆمی هەرێمی کوردستان لە کاتێکدا لە ٢٥ی سێپتامبر نزیک دەبێتەوە کە بزووتنەوەی گۆڕان و کۆمەڵی ئیسلامی دژی ئەو ڕیفراندۆمە هەڵوێستیان گرتووە. بەڕێووەچوونی ڕیفراندۆم لە سەر حزبە ناوخۆییەکانی کوردستان چ کاریگەرییەکی دەبێت؟\nـ لە ئەگەری بەڕیوەچوونی ڕیفراندۆم، ڕاستییەکی نوێ لە ناوچەدا سەرهەڵدەدا، تەواو گرووپە کوردییەکانی عێراق و لایەنگران و بەشداربووانی ڕیفراندۆم پێگەی خۆیان لێک دەدەنەوە. لە ئەگەری دەرهاتنی دەنگی ئەرێنی لە سندووقەکان لە قۆناغی دواتر، ناکۆکییەکی نوێ لە نێوانیان سەر هەڵدەدا. لە کاتێکدا ناکۆکییەکان لە نیوانیاندا لە سەر داهاتووی خۆیان و داهاتووی عێراق درێژەی هەیە و بە ئەگەری زۆرەوە زیاتریش دەبێت، ئەو ڕیفراندۆمە دەبێتە هۆی هاتنەئارای هەستێکی لە ڕادەبەدەر خۆگونجێنی یەکگرتوویی و یەکڕیزی لە نێوان کوردەکاندا.\nلە دەلاقەی ناوچەییەوە زیاترین کاریگەریی ئەو ڕیفراندۆمە لە سەر کوردەکانی سووریا دەبێت کە بە دوای ئۆتۆنۆمی لە وڵاتی خۆیانن. خۆباوەڕیی ئەوان لە خستنەڕووی داواکاری و چاوەڕوانییەکان لە دانوستانەکانی هاوپەیوەند بە داڕشتنی داهاتووی سووریا پەرە دەستێنێت. بۆ کوردەکانی دانیشتووی وڵاتانی ناوچەش ئەو گوتارە دەبێتە هۆی ناسەقامگیری لە گوتاری ئەواندا و تەشەنەدان بە پرسەگەلی هاوپەیوەند بە کوردەکان لەو پارچە وڵاتانەی وا تێیدان.\n* بە ئاوڕدانەوە لە دژایەتیی توندی بەغدا و بە تایبەت حەیدەر عەبادی سەرۆک وەزیرانی عێراق کە بەڕێوەچوونی ئەو ڕیفراندۆمە بە مانای یاری بە ئاگرکردن دەزانێت، ئایا ئەگەری ئەوه هەیە کە بە بەڕێوەچوونی ڕیفراندۆم شەڕ و پێکدادانی سەربازی لە نێوان بەغدا و هەولێر ساز بێت؟\nـ نا، پێم وانییە شتی وا ڕوو بدات. سەرۆک وەزیرانی عێراق باسی لە بژێرەی سەربازیی لە ئەگەری سازبوونی توندوتیژی لە کاتی ڕیفراندۆم یان پاش ئەو ڕیفراندۆمە خستۆتە ڕوو. بە دڵنیاییەوە لە ئەگەری سازبوونی توندوتیژی (لە کوردستاندا) و کاردانەوەی سەربازیی سوپای عێراق لە دژی، کۆنتڕۆڵی دۆخەکە زۆر سەخڵەت دەبێ. خودی بارزانی هەڕەشەی بە کارهێنانی بژێرەی سەربازیی لە دژی ئاژاوەچییەکان کردووە، کەواتە بە دڵنیاییەوە هەڵومەرجێکی ئاوا زۆر هەستیار و ئاڵۆز دەبێت. هەر بۆیە بارزانی هەرچی لە دەست بێت لە پێناو متمانەدان بۆ ئارام بەڕێوەچوونی ئەو ڕیفراندۆمە دەیکات و لە ئەنجامدا ڕیفراندۆم رۆژی ٢٥ی سێپتامبر بە شێوەیەکی ئاشتیخوازانە بەڕێوە دەچێت.\n* ئەمریکا و بەریتانیا دژی بەڕێوەچوونی ڕیفراندۆمن. ئایا ئەوان هەر بە ڕاست دژی جیابوونەوەی هەرێم لە عێراقن و یان لە سەر ئەو بڕوایەن کە ئێستا کاتێکی گونجاو بۆ ئەو کارە نییە؟ هۆکاری دژایەتین لە گەڵ ڕیفراندۆم چیە؟\nـ پێدەچێت کە ئەوان بە ناچار دژی ڕیفراندۆم بن. چونکا ئەوان خۆیان بۆ سپاندنی گەمارۆ لە دژی هەولێر ئامادە نەکردووە. ئایا ئێوە تا ئێستا شتێکتان لەبارەی گەمارۆ سەپاندنە سەر هەولێر لە لایەن ئەمریکا و بەریتانیاوە بیستووە.\n* کاردانەوەی شیمانەیی تورکیا بە بەڕێوەچوونی ڕیفراندۆم چیە؟ ئایا ئەگەری بەرەوڕووبوونەوەی سەربازی لە نێوان ئەنقەرە و هەولێر هەیە؟\nـ سەرۆک کۆماری تورکیا لە لێدوانی ئەمدواییەی خۆیدا بە ڕاشکاوی ڕایگەیاند کە لە ئەگەری بەڕێوەچوونی ڕیفراندۆم لە لایەن بارزانییەوە، ڕێوشوێنێکی توند هەمبەر بە هەولێر دەگرێتە بەر. بڕیار بوو ئەو داپەڕە لە دانیشتنی دەوڵەتی تورکیا لە بەرواری ٢٢ی سێپتامبر کە دواتر خرایە ٢٧ی هەمان مانگ تاوتوێ بکرێت.\nهەروەها سەرۆک وەزیرانی تورکیا، یێڵدریم وتبووی بەڕێوەچوونی ئەو ڕیفراندۆمە پرسی ئاسایشی تورکیایە و هەر بۆیە ڕەنگە تەواو بژێرەکان لە لایەن تورکیاوە لە سەر میز بێت. بە واتایەکی دیکە، وەزارەتی دەرەوەی تورکیا ڕایگەیاندووە کە داخوازییە ڕەواکانی هەولێر سەبارەت بە ناکۆکییە هاوپەیوەندەکان بە دەستووری عێراق دەبێ لە رێگای گفتوگۆ و دانوستان لە گەڵ بەغدا چارەسەر بکرێت.\n* ئەمریکا بژێرەیەکی دیکەی بە بارزانی پێشنیار کردووە و بەردەوامیش داکۆکیی لێ دەکاتەوە. ئەویش چ نییە جگە لەوەی کە کەرکووک بدرێتە هەرێمی کوردستان و لەبەرامبەردا ڕیفراندۆم دوابخرێت. ئەم پێشنیارەی ئەمریکا چۆن لێک دەدەنەوە؟\nـ ئەمریکا لەو ئاستەدا نییە کە جوگرافیای عێراق بۆ گەیشتن بە ئامانجەکانی خۆی دابەش بکات. کەرکووک پێگەیەکی تایبەتی لە عێراقدا هەیە و هی هەموو عێراقییەکان و بەشێک نییە لە هەرێم.\n* بە ئاوڕدانەوە لەو ڕاستییە کە ناوچە جێ ناکۆکەکانی وەک کەرکووک-یش لە ڕیفراندۆمدا بەشدار دەکرێت، کاردانەوەی ڕەوت و کۆتلە ناکوردەکان و دانیشتووانی ئەو ناوچانە وەک تورکمانەکان بەو ڕیفراندۆمە چیە؟ ئایا ئەوان ئەنجامی ڕیفراندۆم قبووڵ دەکەن؟\nـ ئەو ڕیفراندۆمە بە گشتی بەرەوڕووی ناڕەزایەتیی تورکمان و عەرەبەکان و هەروەها هەندێک لە گرووپە کوردەکانە. توندوتیژییەکی شیمانەیی لە پشت ئەو ڕیفراندۆمە و لێرەدا خۆی حەشار داوە. ئەوەی کە کوردەکان چۆن هەڵسوکەوت دەکەن و ئاکاریان دوای ڕیفراندۆم چۆن دەبێت. کاردانەوەی تورکمان و عەرەبەکان بەو هەڵسوکەوتانە چی دەبێت؟ هەروەها کورد، عەرەب و تورکمان بە پێی تایبەتمەندیی نەتەوەخوازیان تووشی ئاژاوە دێن و دۆخەکە زۆر ئاڵۆزتر لەوەی کە ئێستا هەیە، دەبێت.\nدەرئەنجامی ڕیفراندۆمەکە هەر چی دەبێت، کاردانەوەی دەنەدەرانەی عێراق بە رەهەندێکدا دەڕوات کە پێشبینی ناکرێت، چونکا هۆکارگەلی جۆراوجۆر لەوبوارەدا ڕۆڵ دەگێڕن. تەنیا دەکرێت هیوادار بین کە لە کاتی ڕیفراندۆم و دوای بەڕێوەچوونی هیچ توندوتیژییەک نەیەتە ئاراوە و بارزانی و دیتران لە پێناو ئاسایش و بەختەوەریی خۆیان، عێراق و تەواو ناوچەکە بەرپرسانە هەنگاو بنێن.


فەڕەنسا واز لە دەستێوەردان لە کاروباری ئێران بێنێت - Mehr News Agency\nAP ١٣٩٩ Khordad ١٧ ١٥:٥٧\nNews Code 32701\nوەزارەتی دەرەوەی ئێران هۆشداریی دا:\nفەڕەنسا واز لە دەستێوەردان لە کاروباری ئێران بێنێت\nوتەبێژی وەزارەتی دەرەوەی ئێران بە پێداگری لەوەی کە فەریبا عادڵخوار لە ڕەوتێکی دادگەیی سەربەخۆ و دادپەروەرانە بەهرەمەند بووە، داوای لە بەرپرسانی فەڕەنسی کرد کە خۆببوێرن لە دەستێوەردانیان لە کاروباری ناوخۆیی ئێران.\nبە ڕاپۆرتی ئاژانسی هەواڵی مێهر، سەید عەباس مووسەوی لە کاردانەوە بە نوێترین لێدوانی دەستێوەردەرانەی بەرپرسانی فەڕەنسی ڕایگەیاند: وەک پێشتر وتوومانە، خاتوو عادڵخواە وەک هاووڵاتیی ئێرانی لە ڕەوتێکی دادگەیی سەربەخۆ و دادپەروەرانە بەهرەمەند بووە و هاوسەنگ لە گەڵ تاوانەکەی حوکمی پێ دراوە.\nمووسەوی بە ئاماژە بەوەی کە گوشارگەلی سیاسی و وەڕێخستنی هەنگامەی بانگەشەیی، بێ گومان چەق ناخاتە بەردەم ڕاپەڕاندنی ئەو حوکمە و وتیشی: هیوادارین بەرپرسانی فەڕەنسی ئاگاداری ئەو باسە بن و خوببوێرن لە دەستێوەردان لە کاروباری ناوخۆیی ئێران.\nڕێپێوانی بەجێ ماوانی ئەربەعین لە ئێران\n14470 کەسی دیکە لە ئێران تووشی کۆرۆنا بوون/مەرگی 289 کەس\nشەهید بوونی ۲ برینداری رووداوی ئاگرکەوتنەوە لە هوماری سوپا\nکچە کوردێکی 21 ساڵان گەنجترین ئەندام پەرلەمانی وڵاتی ئیسلەندە\n5 ژنراڵی پایەبەرزی سوپای تورکیا لەکار کشانەوە\nئێران ڕاپۆرتی نوێ ڕێکخراوەی جیهانیی وزەی ئەتۆمی ڕەتدەکاتەوە


(Startfinder) ئاماژەپێکردنەکان دابین دەکات بۆ دەرفەتەکان | Startfinder\n(Startfinder) ئاماژەپێکردنەکان دابین دەکات بۆ دەرفەتەکان\nدەتەوێت داهاتووت بنیادبنێی\n(Startfinder) دەتوانێ یارمەتیت بدات\nStartfinder دەتوانێت ئاگادارت بکاتەوە لە بارەی دەرفەتە بەردەستەکان\nStartfinder پڕۆگرامێکە بەڕێوەدەبردرێت لەلایەن حکومەتی ئەڵمانی. خزمەتگوزارییەکانی یارمەتی خەڵکی دەدات دەرفەتی نوێ بدۆزنەوە لە وڵاتی خۆیاندا.\nStartfinder بۆ ئەو کەسانەیە...\n... کەسانێک کە لە ئەڵمانیان و بیر لە گەڕانەوە دەکەنەوە بۆ وڵاتی خۆیان.\n... ڕاوێژکارانی گەڕانەوە لە ئەڵمانیا.\n... کەسانێک کە دەیانەوێت کۆچ بکەن بۆ ئەڵمانیا لە ڕێگەی ڕێگا ئاساییەکانەوە و کە پێویستیان بە زانیارییە.\n... کەسانێک لە وڵاتی خۆیان کە بەدوای دەرفەتدا دەگەڕێن.\nزانیاری دابین دەکات بۆ ئەم وڵاتانەی خوارەوە\nئەم وڵاتانە سەنتەری ڕاوێژکارییان تێدایە کە کار دەکەن لەسەر پرسیارەکانی کار، کۆچکردن و ئاوێتەکردنەوە. سەنتەرەکان زانیاری دابین دەکەن لەسەر چەندین بابەت. کە ئەمانە دەگرێتەوە، بۆ نموونە، چۆن کارێک دەدۆزیەوە دوای گەڕانەوەت بۆ وڵات یان چۆن کارێکی خۆت دەست پێدەکەی. تیمی ڕاوێژکارییەکە هەروەها زانیاریی دابین دەکات لەسەر یارمەتی پزیشکی و دەروونی-کۆمەڵایەتی، چاودێری و پەروەردە بۆ منداڵان و لەسەر دۆزینەوەی شوێنێک بۆ ژیان.\nکورتەیەک دەربارەی وڵات:\nڕاوێژەکانیان بێ بەرامبەرە و پابەندی یاسایی نییە\nئەو ڕاوێژانەی دەبەخشرێن، بەردەستن بۆ هەموو کەس. بەگوێرەی پێویستییەکانت، ڕاوێژکارەکانمان پێشنیاری خولێکی ڕاهێنانت بۆ دەکەن یان یارمەتیت دەدەن لە پڕکردنەوەی داواکاریی پێشکەشکردن. ڕەنگە چەندین داواکاریی هەبێت، بۆ نموونە کەمترین تەمەن یان بڕوانامەیەکی قوتابخانەی دیاریکراو.\nهەموو ئەمانە لەسەر ئەم ماڵپەڕە دەبینییەوە\nلێرە دەتوانی وردەکاری پەیوەندییەکانی سەنتەرەکانی ڕاوێژکاریی لە ئەڵمانیا و وڵاتانی بنچینە ببینیەوە. کرتە بکە لەسەر لیستی سەرەکی خزمەتگوزارییەکانی ڕاوێژکاریی و وڵاتێک هەڵبژێرە. لەوێ زانیاری لەسەر ئۆفەرە تاکەکان دەبینیەوە، وەک ڕاهێنان یان ئەزموونی کار لە وڵاتی بنچینەت هەروەها لە ئەڵمانیاش.\nلیستی بابەتەکانی ڕاپۆرتی بەرەوپێشچوون ئەو ڕاپۆرتانە لەخۆ دەگرێت کە خەڵکی باس لە چیرۆکە کەسییەکانیان دەکەن. ئەوان درووست پێمان دەڵێن کە ئەوان چۆن یارمەتی دراون و ئێستا چۆن بەردەوامن.\nهەروەها ئێمە چەند ڤیدیۆیەکمان تۆمارکردووە بۆ تۆ. ئەو ڤیدیۆیانە دەبینییەوە لەسەر پەڕەی تایبەتی هەر وڵاتێک. جیا لەوانەش، دەتوانی سەردانی چانێڵەکەمان لە یوتوب بکەی Startfinder، کە لەوێ کۆکراوەی هەموو ڤیدیۆکان دەبینییەوە.\nبڵۆگەکەمان ئەو شوێنەیە کە ئەندامانی سەنتەرەکانی ڕاوێژکاریی زانیاری دەدەن لەبارەی کارەکانیانەوە و هەروەها چەندین پرۆگرامی لێ دەناسێندرێن.\nکێ لە پشت Startfinder ەوەیە؟\nStartfinder خزمەتگوزارییەکە کە دابینکراوە لەلایەن GIZ (Deutsche Gesellschaft für Internationale Zusammenarbeit GmbH). GIZ بەڕێوەبردنی Startfinder ئەنجام دەدات لەبری وەزارەتی فیدڕاڵی ئەڵمانی بۆ هەماهەنگی ئابووری و پەرەپێدان (BMZ). Startfinder بەشێکە لە پرۆگرامی (گەڕانەوە بۆ دەرفەتە نوێکان)ی BMZ.


نامەیەكی كراوە بۆ وەزیری پەروەردە - تۆڕی میدیایی خەڵک\nنامەیەكی كراوە بۆ وەزیری پەروەردە\nجەنابى وەزیر، هیوادارم ئەم تێبینیانەم وەك خەمخۆرێك لێ قبوڵ بكەیت، كە لەئاستی دڵسۆزی بۆ نەوەكانی ئەم وڵاتەو وەزارەتەكەی جەنابت نوسیومن.\nپێداویستی وەزیر و وەزارەت\n2- پلانی درێژخایەن.\n3- بەدەستهێنانی بودجەیەك بۆ(دروستكردنی قوتابخانە بە باشترین پێداویستی خوێندن، سەنتەری توێژینەوە، تاقیگە، سەنتەری وەرزش، سەنتەری هونەری، سینەما یان شاشەی گەورە لە ژووری تایبەت بە سەیركردنی فیلمی پەروەردەیی و فێركردن… هەرچی پێویستیەكانی تری خوێندن).\n– لەپێناو نەدانی مووچەی مامۆستایان بەبیانوی جیاجیای وەك و كۆرۆنا، پرۆسەی پەروەردەو خوێندن ڕامەگرن (مووچەی مامۆستاو كارمەندانی پەروەردە كێشەی سەرۆكی حكومەت و حزبەكانی پێكهێنەری حكومەتە) با منداڵانی ئەم وڵاتە باجەكەی نەدەن، تەنانەت ئەگەر فشاریش خرایە سەر حكومەت، كە ئەمە مافی ڕەوای مامۆستایانە و من نامەوێ قسە لەسەر ئەم بابەتە بكەم.\n– تكایە چاوەڕێ مەكە لیژنەكانی تەندروستی و وەزیری تەندروستی بڕیاری وەزارەتەكەی جەنابت بدەن، لە دەست پێكردن یان وەستاندنی خوێندن.\nتۆ ئەزانیت، كە نەك منداڵەكانمان لە پەروەردە مەحروم بوون لە قوتابخانە، خەریكە نەخوێندەواریش ببن؟! تۆ ئەمە دەزانیت؟!\n– یابانیەكان لە جەنگی جیهانیشدا منداڵەكانیان لە خوێندن دانەبڕی بە ڕێگای (نفق) دا ئەیان ناردنە قوتابخانە.\n– منداڵ بەرزترین و زۆرترین بەرگری لەشی هەیە بەرامبەر بە نەخوشی، هەتا ئەگەر بە گوێزەرەوەش دایبنێن، خۆ پارێزی ئەركی گەورەكانە.\n– ساڵانە ڕیژەی مردن بە(سەكتەی دڵ و مێشك) زیاترە لە مردن بە كۆرۆنا، نەشبووە بە مەوزوع، تەنانەت یەك بەرپرس بە وەزیری تەندروستیشەوە باسی ئەوە ناكات، تەنها لەبەر ئەوەی كواڵتی كۆنترۆڵێكی باش دانەنرێت بۆ ڕێگەگرتن لە دەرمانی خراپ و قاچاغ و ماوە بەسەر چوو، خواردنی بەسەرچوو لە قوتو نراو و بێكواڵتی و میوە و مریشكی پڕ پڕۆتین و دەرمانی كیمیای، چونكە داهاتی ئەو دەرمانە خراپ و خواردنە بێكواڵتیانە لە گیانی مرۆڤ گرنگترە لە هەرێمی كوردستان.\n– خوێندنی ساڵی ڕابردوو، هەمووی ئۆنلاین بوو منداڵ هیچ سوودی لێنەبینی، شەو هەتا بەیانی منداڵ ناخەوێت سەری لەسەر ئەم ئینتەرنێتە بی فلتەرەدایە كە لە هیچ وڵاتێكدا نیە، ڕۆژ تا ئێوارە ئەخەون، بەمەش مێشك و جەستە هیلاك و تەمەڵ دەبێت، ئەو چالاكیە لەدەست ئەیات كە بەیانیان زوو هەستێت بروات لە قوتابخانە بێت.(كەس نەڵێت مەهێڵە منداڵەكەت سەری لە مۆبایل و ئینترنیت دا بێت چونكە هەموو ئەزانن ئەوە دیاردەیەكە لە ناوگەنجان كە بە هیچ دایبابێك كۆنترۆڵ ناكرێ، لەئەنجامی نەبوونی قوتابخانە، بێئیشی، حەسر بوون و سجن بوونی منداڵ لەناو ماڵ، نەبوونی بەرنامە تەلفزیونی باش، زۆری وزەی مێشكی و جەستەیی منداڵ، زۆر شتی تر).\n– منداڵەكانمان وەك و ماسی ناو شوشە كە لەپڕ بڕژرێتە ناو دەریای سوێر توشی شۆكی ترس لە خوێندن لە مامۆستا لە فێربوون بوون، ئەوەش لەبەر ئەوەی لەیەكەم رۆژ و یەكەم ساڵ ئەچێتە بەر خوێندن مەنهجێكی ووشكی نەبوونی ئامرازەكانی فێركردن و لێپرسینەوەی مامۆستا.\n– چەند ساڵە بە زمانی ئینگلیزی ئەخوێنن، تۆ هاتی بێگوێدانە ئەوەی كە ئەم منداڵانە تازە بە زمانی ئینگلیزی بیركاری و زانست و كیمیاو فیزیاو زیندەوەرزانییان خوێندوە و زاراوەكان بە ئینگلیزی فێربوون، خوێندنت كردەوە بە كوردی، سەر لەبەری ئەوەی فێری بووبوون بیرت بردنەوە.\nئەمانە لەكاتێكدایە كە؛\n– بە هیچ شێوەیەك دامەزراندنی حكومی نیە بۆ دەرچووانی زانكۆ پەیمانگاكان.\n– هەر دەرچوویەك داواكاری پێشكەش بكات بۆ ئیشكردن لە هەرجێگایەكی ناحكومی یەكەم مەرج ئەوەیە زمانی ئینگلیزی یان عەربی یان توركی یان فارسی …. یان هەموویان پێكەوە بزانێت، ئەوەی گرنگ نیە بە مەرج نەگیراوە (زمانی كوردی، جەدۆلی زەرب، هاوسەنگكردنی هاوكێشە، جۆرەكانی ئەمیباو …، زۆر شتی تر كە لە قوتابخانەو زانكۆكانی ئێمە دەخوێنرێت)، كە من لێرە داوای گۆڕینی مەنهەج ناكەم، بەڵام داوای پەروەردەیەكی باش و فێركردنی زمانی دیکە دەكەم بۆ منداڵەكانمان.\n– زانینی زمانی زیاتر لای مرۆڤ مانای تێگەشتن لە كەلتور لە زانست لە هونەری جیاجیا، مەعریفەی جیایا، كەسایەتی و توانای زیاترە.\n– چەندەها قوتابخانەی تایبەت هەیە بەناوی خوێندن بە ئینگلیزی و عەربی و فەرنسی و توركی پارە كۆ ئەكەنەوە، تەنها لەبەر ئەوەی هەمان مەنهەجی قوتابخانەكانی حكومەت ئەڵێنەوە، بەڵام بە زمانی ئینگلیزی، ئەگەر ئەم فێربوونی زمانە باشە بامنداڵی هەمووان بە ئینگلیزی و عەربی و فەرنسی و توركی بخوێنن لەگەڵ كوردیەكەدا، ئەگەریش خراپە با قوتابخانەی تایبەتیش نەمێنیت، بۆ هەر ئەبێت ئەركی پاراستنی كەلتور و زمانی كوردی لە ئەستۆی منداڵانی هەژار بێت؟.\n– فێربونی زمانی جیا لەدەروەی قوتابخانەی حكومی ئیتر لە قوتابخانەی تایبەت یان خولی تایبەت بە پارەیەكی زۆرە.\n– ناردنی منداڵ بۆ یانەو فێركردنی وەرزش بە پارەیە.\n– ناردنی منداڵ بۆ خولی فێربوونی پیشە بەپارەیە.\n– وێنە كێشان بەپارەیە.\n– مۆسیقاو شانۆ بەپارەیە.\n– لەكاتێكدا جاران ئەمانە هەموو لە قوتابخانە هەبوو، لە وڵاتان شتێك نیە بەناوی خول، منداڵ ئەمانە لە قوتابخانە فێر ئەبێت.\n– ڕاوێژكاری ئەكادیمی زۆر باشت هەبێت و توێژینەوەی تەواو بكەن لەسەر پرۆسەی پەروەردە و فێركردن لە سیستمی وڵاتانی جیا جیا، (هەمیشە نابێت بڵێین ئێمە نابێت خۆمان بەراورد بكەین بە وڵاتانی پێشكەتوو، بەڵی دەبێت هەمیشە هەوڵ بدەین لەباشترینەكان بین).\n– پلانێكی (10) ساڵی بۆ پرۆسەی پەروەردەو فێركردن، تا هەر وەزیرێكی تر هات بە میزاجی کەسیی خۆی و بێ گەڕانەوە بۆ شارەزایان و پرۆفیسۆرەكانی پەروەردە و فێركردن ، گۆرانكاری لە پلانی پرۆسەكەدا نەكرێت، مەنهەج نەگۆرێت و زمانی خوێندن نەگۆڕێت.\n– (4) ساڵی یەكەمی قوتابخانە تەنها پەروەردەكردنی منداڵان بێت لەسەر ئاكاری مروڤانەو مرۆڤ دۆستی و ژینگە پارێزی، رەوشتی جوان و فێركردنی كەلتور و ئاشتی كۆمەڵایەتی… ئەمەش لەڕێگەی كورتە چیرۆك.\n– ئەم كورتە چیرۆكانەش با بە لێڤڵ بێت و بۆ وانەی ئینگلیزی بە ئینگلیزی و كوردی بە كوردی و عەربی بە عەربی و توركی بە توركی و فەرنسی بە فەرنسی بێت، فیلمی ئەنیمەشن پشانبدرێت بۆ یارمەتی دانی فێربوون، لێیان بپرسرێتەوە\nبە پراكتیكی، ڕاهێنانیان پێبكرێت لەسەر رەوشت و ئاكاری جوانی ناو چیرۆكەكان.\n– ئەم پەروەردەكردنە بە چیرۆك بە لێڤڵ بێت، هەموو سێ مانگ جارێك لێڤڵك بگۆڕدرێت بۆ لێڤڵی پێشكەوتوو، چونكە منداڵ لە تەمەنی منداڵیدا توانای فێربوونی چەند زمانێكی هەیە لەیەك كاتدا.\n– لە ساڵی پێنجەمەوە فێری زانست و خوێندن و نوسین بكرێن.\n– سیستمی زانستی وا دابڕێژرێتەوە منداڵی بەهرەمەند بەرهەم بهێنرێت نەک منداڵی (دەڕاخ) بۆ بەدەستهێنانی نمرە و دواتر هەمووی ببێت بە دكتۆر.\n– منداڵانی خاوەن بەهرە پەرە پێبدرێت و خەڵات بكرێن لەگەڵ ئەوانەی نمرەی بەرزیان بەدەستهێناوەو بەهرەكانیان بخرێتە بواری پراكتیكی و بڕوانامەی (براءە اختراعی) پێبدرێت.\n– یاسا لە هەموو قۆناغەكانی خوێندن دا بخوێنرێت، بەپێی هەر قۆناغێك یاساكان بگۆڕدرێت، بەتایبەت ئەو یاسایانەی ڕۆژانە پراكتیك ئەكەین(مافی مرۆڤ، یاسای هاتوچۆ، ….) تا مرۆڤی ئێمە شارەزای ئەك و مافی بێت.\n– ئاین بخوێنرێت ئەویش بە چیرۆكی ئاینی دەست پێبكات.\n– قوتابخانەی تایبەت نەمێنێت، ئەگەریش هەبوو تەنها بە خوێندن بە زمانی ئینگلیزی تایبەت نەبێت، بەڵكو ئەبێت جۆرەها چالاكی و تەكنیكی وای تیابێت كە منداڵ بەهرەدار بكات، و نرخی خوێندن تیایاندا كەمبكرێتەوە، كە نرخەكان خەیاڵیە و لە هیچ شوێنێكی دونیا ئەمە نیە.\n– خولی توانا سازی باش بۆ مامۆستایان بكرێتەوە، چالاك و بەتواناكان خەڵات بكرێن و بەتەمەنەكان بە ڕێزەوە خانەنشین بكرێن.